text:
Şu günler Türkmenabatda durmuş diýseň gyzgalaňly geçýär, hamana göýä uly bir baýramçylyga taýýarlyk görülýän ýaly: şäheriň esasy köçeleri abatlanýar, olaryň daş-töweregindäki jaýlar timarlanýar, reňklenýär; guran agaçlaryň deregine täze, ýetişen baglar oturdylýar, ýollaryň gyrasyndaky bordýurlar täzelenip, käbir köçelerde bolsa öňkülere meňzemeýän yşyklandyryş sütünleri dikilýär.
Resmi metbugatda bu çäreler barada hiç hili maglumat berilmese-de, ýerli ilatyň aglabasy bulary şu ýylyň oktýabrynda Türkmenabatda geçirlmeli Ýaşulular maslahatyna görülýän taýýarlyk bilen baglanyşdyrýar.
"Aýratynlyk"
Prezidentiň saparlarynyň öňüsyrasy şähere “täze durkuň” berilmegine eýýäm belli bir derejede adaty bir zat hökmünde garalýar. Emma welin häzirki “abatlaýyş” işlerinde iň azyndan bir tapawut göze ilýär, ol hem kommunal hojalyk edarasynyň işgärlerinden başga-da, bu çärelere beýleki edaralardyr pudaklaryň resmileirniň hem çekilmegi.
Köçelerde töweregini synlap duran, eli kitaba meňzeş gündelikli edara ýolbaşçylary, ýa bolmasa-da ala hasyrdy bolup başlyklaryň buýrugyny ýerine ýetirýän işgärleriň alagaraňka çenli işleýändigini, köçeleri yzygiderli arassalaýandyklaryny görse bolýar.
Kommunal hojalyk işgärlerinden başga-da bu ýerde şäher häkimliginiň, ýol gurluşyk, elektrik gözegçilik, şäher arassaçylygy ýaly edaralaryň işgärleri işleýärler. Işleýän edaralaryň sany köp bolansoň şol edaralara degişli ýolbaşçylaram öz çäginde aýlanyp, işiň gidişine gözegçilik edýärler. Ýöne ýolbaşçy işler bilen deňeşdireniňde, bu işleriň esasy agramy gara işlerde işleýänleriň gerdenine düşýär.
Günde sekiz sagat işlemeli bu işgärleriň işiniň käte daňdandan tä gijä çenli dowam edýän wagtlarynyň-da bolýandygyny aýdýarlar. Ertesi güni öýläne çenli dynç alyş berselerem, ukynyň we iş tertibiniň bozulmasynyň agyr degýändigini ýol gurluşyk edaralarynyň biriniň özüni Myrat diýip tanadan işgäri gürrüň berýär.
“Bir gün men Görogly köçesiniň ugrunda daňdana çenli işlemeli boldum. Köçeleriň gyralaryny arassalap, betonyny döwüp, gazmaly ýerlerini gazyşdyryp, ertire çenli ýetişdirmeli diýdiler. Ýöne ertesi güni öýläne çenli dynç berselerem, maňa beýdip işlemek agyr degýär” diýip, ol iş wagtynyň bozulmaly däldigi barada öz pikirini beýan edýär.
"Gul hasabynda görä
Myrat özleriniň kesgitlenen zähmet wagtyndan hem artyk işledilýändiklerine garamazdan, hiç hili goşmaça tölegleriň edilmeýändigini aýdýar.
“Biz edil gul hasabynda hem diýseň boljak. Başlyklar agzyna gelenini diýýär, goşmaça pul hem berenoklar. Näme edeýin?! Alajym näme?!” diýip, Myrat ellerini gowşuryp, gürrüň berýär.
Myrat özleriniň şeýle tertipde işledilýändigi üçin arz etmäge mümkinçilikleriniň ýokdugyny, degişli ýolbaşçylaryň “işlemejek bolsaň, arzaňy ýaz!” diýen haýbatyndan çekinip, döwlet tarapyndan kesgitlenen möhletden hem artykmaç işlemeli bolýandyklaryny aýdýar.
Şol bir wagtda-da şäher kommunal hojalygynyň işgärleri Türkmenabadyň ähli ýerlerinde agzalan tertipde deňeçer işledilmeýär. Gyzgalaňly işler aglaba Ýaşulular maslahaty döwri prezidentiň geçäýjek ýollarynda amala aşyrylýar.


c: text/html

text:
Ýurdumyzyň “Medet-Emir” hususy gurluşyk kompaniýasy 240 orunlyk üç gatly awtoduralganyň gurluşygyna girişdi. Ol türkmen paýtagtynyň merkezindäki “Altyn asyr” söwda merkezine ýanaşyk çäkde ýerleşer.
Hut şeýle awtoduralganyň ýene biri Aşgabat şäheriniň häkimliginiň buýurmasy boýunça B.Kerbabaýew we M.Kösäýew köçeleriniň kesişýän ýerinde gurulýar.
Nusga taslamasyna laýyklykda duralganyň üçegi goşmaça gat hökmünde peýdalanylar, şeýle hem ol ýerde ulag goýulýan zolak ýerleşer. Şeýlelikde, umumy peýdaly meýdan 7215 kwadrat metre barabar bolar. 54 awtoulagy ýerleşdirmäge niýetlenen birinji gatda awtoätiýaçlyk şaýlary satylýan dükan we ulag ýuwulýan açylar. Gatlaryň her indikisinde duralga ýerleri köpeler — 62 bolar. Desgalary gurup, ulanmaga bermek 2016-njy ýylyň ahyryna bellenilýär.
Täze awtoduralgalaryň gurulmagy “Gülüstan” bazaryna ýanaşyk çägi ulaglardan boşatmaga we şol bir wagtyň özünde oňa barmagy ýeňilleşdirmäge ýardam eder.
Umuman, türkmen paýtagtyny özgertmegiň meýilnamasynda ýakyn ýyllarda nusga taslamalary boýunça 240 orunlyk awtoduralgalaryň on birisini we 400 orunlyk awtoduralgalaryň sekizisini gurmak bellenilýär.

robotstxt: allowed

filter: keep


text:
Orsýet goşunlarynyň hereketleri barada Ukrainanyň ilçihanasyna habar ýetirendigi üçin tussag edilendigi aýdylýan orsýetli zenanyň aklawçysy öz müşderisiniň Moskwanyň türmesinden boşadylandygyny habar berdi.
Swetlana Dawydowanyň aklawçysy Sergeý Badamşin orsýet resmileriniň Dawydowany suddan öň öz öýüni terk etmezlik şerti bilen Moskwanyň Lefortowo türmesinden boşatmaga razylyk berendigini 3-nji fewralda aýtdy.
36 ýaşly Dawydowa Moskwadan 240 kilometr uzaklykdaky Wýazma şäherinde ýaşaýar. Ýedi çaganyň ejesi 21-nji ýanwarda öz öýünde tussag edilip, tussaghana äkidilipdi.
Dawydowanyň haçan sud ediljegi barada habar berilmedi. Sud başda Dawydowanyň 19 marta çenli türmede saklanmagyny karar edipdi.


text:
Salam hormatly lukman! Men 22 yaşymda. Hiç gatnaşyk bolmazdan we hic hili gyjynmazdan, menin ujydymdan ak sepbik gelyar. Mana sol hakda gurrun beraýseniz minnetdar bolardym.
Saýtyň okyjysy.
Hormatly okyjy!
Erkek adamda peşew etmeden soň we täret edilende çygynma netijesinde, nem görnüşli bölünip çykmalaryň bolmagy adaty, kadaly ýagdaý hasaplanýar. Peşew çykaryş ýollaryndan ak, nem görnüşli bölünip çykmalaryň kadaly ýüze çykmagy, peşew çykaryş ýollaryň, erkeklik jyns mäziniň alawlama ýagdaýlary hem-de hlamidioz, mikoplazmoz ýokançlyklary üçin mahsus alamatdyr. Şeýle-de, ak bölünip çykmalar kömelekli ýokançlykda hem syn edilýändir.
Bölünip çykmalaryň anyk sebäbini kesgitlemek üçin urolog lukmanyna ýüz tutup, peşew çykaryş ýollaryndan çykýan nemiň bakteriologiki barlagyny geçirmek gerekdir.
Hormat bilen, saýtyň lukmany.
Teswirlemeler
Ýazylanlar barada pikiriňizi paýlaşyň
1. Biz Siziň pikirleriňizi çäklendirmek islemeýäris, ýöne töhmet, ynamdan gaçyrýan, edepsizlik, ýaramazlyk, zorluk, paýyş, pornografiki, howp salýan, agzalalyk we ýigrenç döredýän gürrüňleri we bikanun hereketleri öz içine alýan materiallara rugsat berilmeýär. Şu agzalan materiallar saýtyň degişli işgärleri tarapyndan pozulyp bilner.
2. Siziň oý-pikirleriňiz biziň üçin juda wajypdyr! Ýöne biziň saýtymyzda makalany teswirleýän okyja edepsiz sözler bilen hüjüm edýän teswirlemelere ýol berilmeýär.
3. Ýazylan teswir öjükdiriji, ýagny agzalalyk döredýän häsiýetlidigine güman edilse, onda onuň çap edilmegine rugsat berilmez.
4. Düýbi ýa-da ýuridiki statusy belli bolmadyk web sahypalaryny salgy berýän internet çelgileri çap edilmeýär.
5. Teswirlemeler mowzugyň çäginden çykan ýagdaýynda, olar çap edilmez.
6. Teswirlemeler we çekeleşikler kommersiýa maksady bilen ulanylyp bilmez.
7. Nämälim ýagdaýlarda söwda belgisini ýa-da awtorlyk hukugyny bozýan materiallaryň teswirlemelerde bolmagyna ýol berilmez.


text:
Ukrainanyň hökümet güýçleri gündogarda orsýetparaz separatistlere basyş edýärkä, ýurduň prezidenti harbylaryň kadrlar çalşygyny yglan etdi.
Ukrainanyň Serhet gullugynyň habar bermegine görä, 3-nji iýulda gozgalaňçylaryň Ukrainanyň Orsýet bilen arasyndaky Dolžanskiý serhet postuny oka tutmagy zerarly dokuz serhetçi ýaralanypdyr. Taraplaryň arasynda 30-njy iýunda möhleti tamamlanan 10 günlük ýaraşykdan soň söweşler dowam etdirilýär.
Serhet posty strategik geçelge hasaplanýar, Kiýew ony soňky günlerde öz gözegçiligine aldy we “ilkinji ýeňiş” diýip atlandyrdy.
Ukrainanyň Goranmak ministrliginiň resmi maglumatynda hökümet güýçleri “terrorçylary” alyp barýan bäş sany ýük maşynyny ýok etdi diýip aýdylýar.
Beýannamada gozgalaňçylaryň soňky 24 sagadyň dowamynda hökümetiň barlag-geçiş nokatlaryna 16 gezek hüjüm edendigi bellenilýär.
Bu çaknyşyklarda pidalaryň bolandygy ýa-da bolmandygy barada häzirlikçe hiç hili maglumat berlenok.
Halkara gepleşikler
Berlinde 2-nji iýunda Ukrainanyň, Orsýetiň, Germaniýanyň we Fransiýanyň daşary işler ministrleri gündogar Ukrainanada ok atyşygy togtatmak boýunça ýene bir ýaraşyk gazanmak üçin işleşmek barada ylalaşdylar. Gepleşikler 5-nji iýulda başlanmaly.
Ok atyşygy bes etmek boýunça geljekki ýaraşyklara Ýewropada Howpsuzlyk we Hyzmatdaşlyk Guramasy gözegçilik etmeli.
Dört ministr zorlugyň hemmetaraplaýyn bes edilmeginiň, zamunlaryň boşadylmagynyň we Ukrainanyň Orsýet bilen serhet geçelgeleriniň hökümetiň gözegçiliginde bolmagynyň zerurlygy barada ylalaşdylar.
Germaniýanyň daşary işler ministri Frank-Walter Steinmeier Berlinde bolan maslahata “konstruktiw” diýip baha berdi we ähli gatnaşyjylar “biziň öz boýnumyza alýan jogapkärçiligimize düşünýär” diýdi.
3-nji iýunda Fransiýanyň prezidenti Fransua Holland we Germaniýanyň kansleri Angela Merkel ok atyşygyň bes edilmeginiň şertlerini kesgitlemek üçin 5-nji iýula çenli duşuşyk geçirmegi gurnamakda Orsýetiň prezidenti Wladimir Putinden ýardam soradylar.
Kadrlar çalşygy
Şol bir wagtyň özünde-de Ukrainanyň prezidenti Petro Poroşenko 3-nji iýulda Ukrainanyň täze goranmak ministri wezipesine general-polkownik Waleriý Heleteýi we birleşen güýçleriň ýolbaşçysy wezipesine Wiktor Muženkony belledi.
Poroşenko 2-nji iýulda Kiýewde parlamentde täze goranmak ministrini bellemek barada eden çykyşynda “Biz ýaragly güýçleriň aýgytlylygyny we professionallygyny ösdürmeli” diýdi.
Öňki polisiýa wekili Heleteý ýokary derejeli döwlet janpena gullugyna baştutanlyk edipdi, Muženko bolsa Sowet Soýuzy döwründe ýetişen professional harby.
Şeýle-de Poroşenko prezidentiň administrasiýasynda goranmak meselelerine garamak üçin Ukrainanyň iň baý raýatlarynyň biri Ýury Kosýugy belledi.
Poroşenko kadrlar çalşygy barada yglan edende “goşuny ogrulardan we parahorlardan arassalamagy” wada berdi.
Harby ýolbaşçylaryň wezipä bellenmegi 3-nji iýulda parlament tarapyndan makullandy.


text:
Birleşen Ştatlaryň resmileri prezident Barak Obamanyň saýlaw kampaniýasyny alyp baryjylaryň we onuň Demokratik partiýasynyň Obamanyň saýlaw kampaniýasy üçin diňe sentýabr aýynda 181 million dollar pul toplandyklaryny mälim etdiler.
Munuň özi prezidentlik saýlaw kampaniýasynyň barşynda bir aýyň dowamynda toplanan iň köp möçberdäki puldur.
Barak Obama özüniň Twitter arkaly ýaýradan hatynda sentýabr aýynda özüni goldaýjy 1 million 800 müňden gowrak adamyň öz saýlaw kampaniýasy üçin pul ýardamyny berendigini mälim edýär.
Respublikan partiýadan dalaş etjek onuň garşydaşy Mitt Romni häzirlikçe özüniň sentýabr aýynda näçe pul toplandygy barada çykyş etmedi.


text:
Anna güni Wenesuelanyň awtoritar prezidenti Hugo Çawez şu ýylyň oktýabrynda geçiriljek prezidentlik saýlawlarynda dalaş etmek üçin saýlaw komissiýasyna öz arzasyny tabşyrdy.
Wenesuelanyň Milli saýlaw geňeşi Hugo Çaweziň prezidentlik üçin dalaş etmek baradaky zerur dokumentleriniň anna güni resmi ýagdaýda kabul edilendigini mälim etdi.
Saýlaw geňeşiniň aýtmagyna görä, Hugo Çawezden daşary şu günki güne çenli ýene bäş adam prezidentlige dalaş etmek üçin özüni hasaba aldyrdypdyr.
Hugo Çawez soňky wagtlar rak keselinden bejergi alyp gelýändigine garamazdan, döwlete ýene bir tapgyr liderlik etmäge taýýardygyny nygtap gelýär.


text:
Türkmenistanyň Ministrler Kabinetiniň mejlisi
2016-njy ýylyň 1-nji iýulynda Türkmenistanyň Prezidenti Gurbanguly Berdimuhamedow Ministrler Kabinetiniň nobatdaky mejlisini geçirdi. Onda käbir resminamalaryň taslamalaryna, şeýle hem ýurdumyzyň durmuşyna degişli möhüm meseleleriň birnäçesine seredildi.
Döwlet Baştutanymyz mejlise gatnaşyjylara ýüzlenip, mukaddes Oraza baýramynyň mähriban halkymyzyň durmuşynda örän uly ähmiýetiniň bardygyny belledi. Halkymyz üçin bu baýram haýyr-sahawatyň, ýagşylygyň, agzybirligiň we ynsanperwerligiň baýramydyr. Bu ajaýyp baýram adamzadyň beýik ruhy gymmatlyklaryny dabaralandyrýar, halklary özara ýakynlaşdyrýar diýip, milli Liderimiz sözüni dowam etdi. Bu baýramyň many-mazmunynda halkymyzyň beýik medeniýeti, gadymy däp-dessurlary, ynanç-adatlary jemlenendir. Şoňa görä-de, biz bu baýramy ýurdumyzda giňden belläp geçýäris.
Döwlet Baştutanymyz egindeşlerini we olaryň üsti bilen türkmenistanlylary ýetip gelýän mukaddes Oraza baýramy bilen tüýs ýürekden gutlap, olara berk jan saglyk, abadan we bagtyýar durmuş arzuw etdi. “Bu mukaddes aýda il-günümiziň agzybirligi we abadançylygy, Garaşsyz, Bitarap Watanymyzyň asudalygy we mundan beýläk-de gülläp ösmegi üçin eden doga-dilegleriňiz, namaz-orazaňyz Beýik Biribaryň dergähinde kabul bolsun!” diýip, milli Liderimiz belledi.
Şeýle-de Türkmenistanyň Prezidenti mejlisiň barşynda berkarar döwletimiziň bagtyýarlyk döwründe mähriban halkymyzyň agzybirligini we jebisligini has-da berkitmek, köp asyrlyk däp-dessurlaryny, ruhy mirasymyzy aýawly saklamak maksady bilen, şu ýylyň 6-njy iýulynda Oraza baýramyny bellemek hem-de bu güni iş güni däl diýip yglan etmek hakynda Permana gol çekdi.
Hormatly Prezidentimiz mejlisiň gün tertibine geçip, Döwlet howpsuzlyk geňeşiniň sekretary Ý.Berdiýewe söz berdi. Goranmak ministri geçirilen işler hem-de iş kesilenleriň mukaddes Gadyr gijesi mynasybetli günäsini geçmek bilen bagly taýýarlanan resminamalaryň taslamasy barada hasabat berdi.
Hormatly Prezidentimiz Gurbanguly Berdimuhamedow mejlise gatnaşyjylara ýüzlenip, beýik ata-babalarymyzyň rehimdarlyk we ynsanperwerlik ýörelgelerinden ugur alyp, biz jenaýat edendikleri üçin iş kesilen we eden etmişlerine ökünip, ak ýürekden toba gelen raýatlarymyzyň we daşary ýurtly raýatlaryň günäsini geçip, olary jeza çekmekden boşatmak ýaly sahawatly çäreleri yzygiderli geçirip durýarys diýip belledi. Döwlet Baştutanymyz bu asylly däbimize eýerip, iş kesilen 586 sany raýatymyzyň hem-de 26 sany daşary ýurtly raýatyň mukaddes Gadyr gijesi mynasybetli günäsini geçmek baradaky Permanlara gol çekdi.
Şunuň bilen baglylykda, milli Liderimiz Döwlet howpsuzlyk geňeşiniň sekretary Ý.Berdiýewe günäsi geçilen adamlaryň ählisini tussaglykdan boşadyp, olaryň mukaddes Gadyr gijesinde öz öýlerine, maşgala agzalarynyň arasyna barar ýaly ähli zerur işleri geçirmegi tabşyrdy. Döwlet Baştutanymyzyň belleýşi ýaly, şeýle çäreleri geçirmek bilen, biz eden etmişlerine ökünip, toba gelen adamlara öz günälerini halal zähmetleri bilen ýuwup, ýurdumyzyň ösüşine işjeň gatnaşmaklary üçin mümkinçilik döredýäris. Şunuň bilen baglylykda, Türkmenistanyň Prezidenti welaýatlaryň, etraplaryň we şäherleriň häkimlerine, şeýle hem beýleki ýolbaşçylara günäsi geçilen adamlary iş bilen üpjün etmek boýunça zerur çäreleri görmegi tabşyrdy. Günäsi geçilen adamlara bolsa, yhlasly zähmet çekip, ýurdumyzda amala aşyrylýan giň gerimli işlere öz goşantlaryny goşmaklaryny, Watanymyza ak ýürekden hyzmat edip, halal zähmetiň hözirini görüp ýaşamaklaryny arzuw etdi.
Soňra Ministrler Kabinetiniň Başlygynyň orunbasary B.Hojamämmedow gözegçilik edýän düzümleriniň alyp barýan işleri hem-de dürli ulgamlary ösdürmegiň döwlet maksatnamalarynyň çäklerinde gaýragoýulmasyz wezipeleri çözmek maksady bilen görülýän çäreler, şeýle hem hormatly Prezidentimiziň ozal beren tabşyryklarynyň ýerine ýetirilişi barada hasabat berdi.
Döwlet Baştutanymyz hasabaty diňläp, ykdysady durnuklylygy saklamak üçin ministrlikleriň hem-de pudak edaralarynyň maliýe ýagdaýyna berk gözegçiligi amala aşyrmagyň wajypdygyny belledi. Milli Liderimiz strategiki ösüşiň wajyp meselelerine wise-premýeriň ünsüni çekip, hojalyk edaralary, telekeçiligi ösdürmek üçin oňaýly şertleri döretmäge, milli ykdysadyýetimize maýalary çekmäge gönükdirilen toplumlaýyn çäreleri kabul etmegiň möhümdigini nygtady. Şunuň bilen baglylykda, hormatly Prezidentimiz Gurbanguly Berdimuhamedow wise-premýere anyk tabşyryklary berdi.
Ministrler Kabinetiniň Başlygynyň orunbasary, Türkmenistanyň Prezidentiniň ýanyndaky Nebitgaz serişdelerini dolandyrmak we peýdalanmak baradaky döwlet agentliginiň direktory Ý.Kakaýew «Türkmenistan–Owganystan–Pakistan–Hindistan» gaz geçirijisiniň gurluşygynda alnyp barylýan işler barada hasabat berdi. Şunuň bilen baglylykda, ýurdumyzyň çäginden geçýän turbageçirijiniň 214 kilometrlik bölegini gurmak boýunça ähli işleriň tassyklanan meýilnama laýyklykda alnyp barylýandygy bellenildi. Häzirki wagtda gaz geçirijisiniň gözleg-ölçeg işleri doly berjaý edilip, gaz geçirijisiniň geçelgesini açmak işleri 27 müň metrden gowrak uzynlykda ýerine ýetirildi.
Hormatly Prezidentimiz Gurbanguly Berdimuhamedow hasabaty diňläp, ýangyç-energetika toplumynda amala aşyrylýan iri düzümleýin taslamalara ünsi çekdi we bu babatda öňdebaryjy tehnologiýalary hem-de innowasion işläp taýýarlamalary işjeň ulanmaga uly ähmiýet berilýändigini nygtady. Şunuň bilen baglylykda, döwlet Baştutanymyz pudagyň eksport kuwwatyny artdyrmaga, ýokary hilli nebit we gazhimiýa önümlerini öndürmäge gönükdirilen höweslendiriji çäreleriň kabul edilmeginiň zerurdygyny nygtady hem-de bu babatda wise-premýere anyk tabşyryklary berdi.
Soňra Ministrler Kabinetiniň Başlygynyň orunbasary R.Bazarow ýurdumyzyň welaýatlarynda möwsümleýin oba hojalyk işleriniň, şol sanda galla oragynyň alnyp barlyşy barada hasabat berdi. Şunuň bilen baglylykda, wise-premýer ýygnalan bugdaý hasylynyň galla kabul ediş bölümlerine bökdençsiz daşalýandygyny, ýygnalan hasyl üçin kärendeçiler bilen özara hasaplaşyklaryň öz wagtynda amala aşyrylýandygyny habar berdi. Galla oragy bilen birlikde, ekin meýdanlarynda samany ýygnamak, ýerleri sürmek hem-de aralyk ekinleri ekmek işleri alnyp barylýar. Mundan başga-da, Balkan we Mary welaýatlarynda güýzki gant şugundyryny ekmek işi dowam edýär.
Şunuň bilen birlikde, gowaça ideg etmek, hatarara bejergi işleri ýerine ýetirilýär, ekinler mineral dökünler bilen iýmitlendirilýär hem-de ösüş suwy tutulýar.
Hasabatyň çäklerinde ösümlikleriň zyýankeşlerine garşy göreşmek boýunça görülýän çäreler barada habar berildi. Ministrlikler we pudak edaralary bilen bilelikde, Aşgabadyň çägindäki baglary goramak boýunça degişli işler alnyp barylýar.
Hormatly Prezidentimiz hasabaty diňläp, galla oragyny bellenen möhletlerde tamamlamagyň, ýygnalan hasylyň talaba laýyk saklanmagyny üpjün etmegiň wajypdygyny nygtady we galla oragy bilen baglanyşykly guramaçylyk meselelerine ünsi güýçlendirmegi talap etdi. Milli Liderimiz Gurbanguly Berdimuhamedow wise-premýere gowaçany ösdürip ýetişdirmekde ylmy taýdan esaslandyrylan usullary ulanmak hem-de öndürilýän gök we bakja önümleriniň möçberlerini artdyrmak boýunça anyk tabşyryklary berdi.
Döwlet Baştutanymyz ýurdumyzda her ýyl iýul aýynyň üçünji ýekşenbesinde bellenilýän Galla baýramy barada durup geçip, bu şanly senä bagyşlanan çäreleriň ählisiniň ýokary guramaçylyk derejesinde geçirilmegini üpjün etmek babatda görkezmeleri berdi.
Soňra Ministrler Kabinetiniň Başlygynyň orunbasary B.Ereşow senagat pudagynda işleriň ýagdaýy, daşary ýurtlardan getirilýän harytlaryň ornuny tutýan, daşary ýurtlara ibermäge niýetlenen gurluşyk serişdeleriniň täze görnüşlerini öndürýän kärhanalary döretmek boýunça alnyp barylýan işler barada hasabat berdi.
Lebap welaýatynyň Magdanly sebitinde gaýtadan işleýän pudagy toplumlaýyn ösdürmegiň çäklerinde sebitiň baý mineral – çig mal serişdelerini rejeli we netijeli peýdalanmak maksady bilen Senagat ministrligi Senagatçylar we telekeçiler birleşmesiniň agzasy bolan “Milli önüm” hususy kärhanasy bilen bilelikde “Magdanly gurluşyk materiallary” kärhanasynyň binýadynda ýyllyk taslama kuwwatlylygy 100 müň tonna gipsiň, 250 müň tonna gips esasly gury gurluşyk garyndylarynyň we 12 million inedördül metr gipskartonyň önümçiligine deň bolan “Hilli gurluşyk önümleri” kärhanasyny açmagy meýilleşdirilýär.
Şeýle hem wise-premýer ýurdumyza hlorly kaliý dökünini getirmek üçin halkara bäsleşiginiň geçirilendigi barada habar berdi. Bäsleşigiň jemleri boýunça kompaniýa bilen şertnama baglaşmaga ygtyýar bermek hakynda Kararyň taslamasy döwlet Baştutanymyzyň garamagyna hödürlenildi.
Şeýle hem Lebap welaýatynda gurlan dürli maksatly binalary ulanmaga bermek hem-de täze desgalaryň düýbüni tutmak boýunça alnyp barylýan işler barada habar berildi.
Hormatly Prezidentimiz Gurbanguly Berdimuhamedow hasabaty diňläp, innowasion tehnologiýalary ornaşdyrmak, olaryň esasynda ýerli çig mal serişdelerini peýdalanmak bilen, daşary ýurtlardan getirilýän harytlaryň ornuny tutýan we eksport ugurly önümleri artdyrmagyň ýurdumyzyň köp pudakly senagat toplumynyň durnukly ösmeginiň zerur şerti bolup durýandygyny belledi. Munuň özi içerki we daşarky bazarlarda türkmen harytlarynyň bäsdeşlige ukyplylygyny üpjün edýär, şol sanda ýokary hilli gurluşyk serişdelerini öndürmekde uly ähmiýete eýe bolýar. Ýurdumyzyň kiçi we orta telekeçileriniň gatnaşmagynda döredilýän täze bilelikdäki kärhanalaryň hasabyna gurluşyk senagatynyň önümçilik düzümini giňeltmek boýunça işleri çaltlandyrmak zerurdyr diýip, milli Liderimiz bu babatda wise-premýere degişli görkezmeleri berdi.
Ýurdumyzda ösdürilip ýetişdirilýän ekinlerden ýokary hasyl almak üçin oba hojalygyny mineral dökünleri bilen üpjün etmegiň möhümdigine ünsi çekmek bilen, hormatly Prezidentimiz hlorly kaliý dökünini satyn almak hakynda şertnama baglaşmaga ygtyýar berýän Karara gol çekdi.
Soňra Ministrler Kabinetiniň Başlygynyň orunbasary, Türkmenistanyň Prezidentiniň Diwanynyň we Ministrler Kabinetiniň iş dolandyryjysy Ş.Durdylyýew Aşgabat şäherini abadanlaşdyrmak boýunça döwlet Baştutanymyzyň ozal beren tabşyryklarynyň ýerine ýetirilişi barada hasabat berdi.
Bellenilişi ýaly, milli Liderimiziň başlangyjy bilen işlenip taýýarlanan, 2015-2016-njy ýyllarda türkmen paýtagtyny ösdürmegiň meýilnamasyna laýyklykda, täze ýaşaýyş jaý toplumlaryny gurmak, etrapçalary abadanlaşdyrmak, hereket edýän inženerçilik-tehniki ulgamlaryň durkuny täzelemek, ýol-ulag düzümini döwrebaplaşdyrmak we ýurdumyzyň baş şäherini bagy-bossanlyga büremek işleri güýçli depginlerde dowam edýär.
2016-njy ýylyň 10-njy iýunynda gol çekilen ýörite karary üstünlikli ýerine ýetirmek maksadynda kabul edilen meýilnama laýyklykda, bu iri möçberli işe döwlet, şeýle hem hususy düzümler, hususan-da, Senagatçylar we telekeçiler birleşmesiniň agzalary, jemagat hojalygy gullugynyň, gurluşyk we energetika toplumlarynyň degişli bölümleriniň, şeýle hem Aşgabat şäher häkimliginiň garamagyndaky edaralaryň we kärhanalaryň işgärleri çekildi.
Hormatly Prezidentimiz Gurbanguly Berdimuhamedow hasabaty diňläp, Aşgabat şäheriniň ähli etraplarynda ýerine ýetirilmeli işleriň meýilnamasyny wagtynda amala aşyrmagyň meselelerine üns bermegiň möhümdigini aýtdy. Şol işler paýtagtymyzyň ýaşaýyş-durmuş düzümini, ulag-aragatnaşyk we inženerçilik, aragatnaşyk we energetika ulgamlaryny, jemagat hojalygyny toplumlaýyn döwrebaplaşdyrmaga gönükdirilendir. Milli Liderimiz işleriň ýagdaýyna seljerme berip, paýtagtymyzyň häkimliginiň hem-de Türkmenistanyň Jemagat hojalygy ministrliginiň adyna nägileligini bildirdi hem-de olaryň alyp barýan işleriniň hiliniň pesdigine we haýal depginde alnyp barylýandygyna ünsi çekdi. Döwlet Baştutanymyz göz öňünde tutulan ähli çäreleriň öz wagtynda ýerine ýetirilmegine berk gözegçilik etmegiň möhümdigini belläp, wise-premýere birnäçe anyk görkezmeleri berdi.
Ministrler Kabinetiniň Başlygynyň orunbasary B.Atdaýew Senagatçylar we telekeçiler birleşmesiniň agzalarynyň serişdeleriniň hasabyna gurulýan ýaşaýyş jaýlaryndaky öýleri ýerlemegiň tertibini kämilleşdirmek boýunça görülýän çäreler barada hasabat berdi.
Şeýle hem milli Liderimiziň garamagyna «Harytlaryň käbir görnüşlerini Türkmenistanyň çäklerinden daşary alyp gitmegiň tertibini kämilleşdirmek hakyndaky» kararyň taslamasy hödürlenildi. Bu resminama döwlet Baştutanymyzyň ýurdumyzda öndürilýän önümleriň daşary ýurtlara iberilýän möçberlerini artdyrmak boýunça beren tabşyryklary esasynda taýýarlanyldy.
Hormatly Prezidentimiz Gurbanguly Berdimuhamedow hasabaty diňläp, milli ykdysadyýetimizi bazar gatnaşyklaryna geçirmekde telekeçilige möhüm orun degişlidigini aýtdy. Şoňa görä-de, döwletimiz işewürleriň netijeli işlemegi, olaryň işjeňliginiň ýokarlandyrylmagy üçin amatly şertleri döretmek maksady bilen, ähli çäreleri görýär, hususy önüm öndürijileri Türkmenistanyň durmuş-ykdysady strategiýasynyň wajyp meselelerini çözmäge ugrukdyrýar.
Döwlet Baştutanymyz dünýäniň döwletleri, şol sanda goňşy ýurtlar bilen halkara söwda-ykdysady gatnaşyklary giňeltmegiň täze mümkinçiliklerini öwrenmegiň möhümdigini nygtap, «Harytlaryň käbir görnüşlerini Türkmenistanyň çäklerinden daşary alyp gitmegiň tertibini kämilleşdirmek hakyndaky» karara gol çekdi we onuň ýerine ýetirilişini berk gözegçilikde saklamak babatda görkezme berdi.
Soňra Ministrler Kabinetiniň Başlygynyň orunbasary G.Mämmedowa iýul aýynda belleniljek Galla baýramyna hem-de Saglygy goraýyş we derman senagaty işgärleriniň gününe, bu baýramçylyklara gabatlanyp geçiriljek medeni çärelere we medeni-durmuş maksatly desgalaryň düýbüni tutmagyň hem-de binalary ulanmaga bermegiň dabaralaryna görülýän taýýarlyk barada hasabat berdi.
Habar berlişi ýaly, sungat ussatlarynyň gatnaşmagynda paýtagtymyzda, şeýle hem ýurdumyzyň ähli welaýatlarynda geçiriljek konsertler, sergiler we bäsleşikler, ylmy we pudaklaýyn maslahatlar baýramçylyk çäreleriniň maksatnamalarynyň esasyny düzýär. Şeýle hem iýul aýynda Mirasa sarpa goýmak, Watany özgertmek ýylynyň çäklerinde geçirilýän çäreler dowam eder.
Hormatly Prezidentimiz Gurbanguly Berdimuhamedow hasabaty diňläp, wise-premýere medeni köpçülikleýin dabaralaryň ýokary guramaçylyk derejesini üpjün etmek boýunça birnäçe tabşyryklary berdi. Olar türkmen halkynyň özboluşly däp-dessurlaryny, Berkarar döwletimiziň bagtyýarlyk döwrüniň döredijilik kuwwatyny şöhlelendirmelidir diýip, döwlet Baştutanymyz belledi.
Soňra Ministrler Kabinetiniň Başlygynyň orunbasary S.Toýlyýewe söz berildi, ol Türkmenistanyň raýatlaryna daşary ýurt döwletlerinde berlen ýokary we orta hünär bilimi hakyndaky resminamalary ykrar etmegiň Tertibini kämilleşdirmek bilen baglanyşykly durmuşa geçirilýän çäreler barada hasabat berdi. Şunuň bilen baglylykda, milli Liderimiziň tabşyrygy boýunça türkmenistanlylaryň daşary ýurtlarda alan hünärlerini ýurdumyzyň durmuş-ykdysady ösüşinde ulanmaga, ýaş hünärmenleri işe ýerleşdirmek, ähli pudaklary ýokary hünärli işgärler bilen üpjün etmek meseleleri çözmäge gönükdirilen degişli Kararyň taslamasynyň taýýarlanandygy habar berildi.
Hormatly Prezidentimiz Gurbanguly Berdimuhamedow “Türkmenistanyň raýatlaryna daşary ýurt döwletlerinde berlen ýokary we orta hünär bilimi hakyndaky resminamalary ykrar etmegiň Tertibini tassyklamak hakyndaky” karara gol çekip, häzirki wagtda türkmen ýaşlary üçin ýokary hilli bilim almak hem-de seçip alan hünärini özleşdirmek, şeýle hem beýleki ýurtlaryň okuw mekdeplerinde bilim almak babatda mümkinçilikleriň döredilýändigini nygtady.
Döwlet Baştutanymyz bu baradaky gürrüňi dowam edip, raýatlarymyzyň daşary ýurtlarda okap alan bilimleriniň hem-de özleşdiren hünärleriniň ýurdumyzyň ykdysadyýetiniň pudaklarynda ulanylmalydygyny belledi. Häzirki wagtda ykdysadyýetimizde öňdebaryjy tehnologiýalary we innowasiýalary işjeň ornaşdyrmaga gönükdirilen giň möçberli özgertmeler maksatnamalary durmuşa geçirilýär. Şunuň bilen baglylykda, milli Liderimiz wise-premýere dürli pudaklaryň ýokary hünärli işgärlere bolan isleglerini öwrenmek we kanagatlandyrmak, ýaş hünärmenleri işe ýerleşdirmek babatda anyk tabşyryklary berdi.
Soňra wise-premýer 25-30-njy iýun aralygynda Aşgabat şäherinde türkmen milli göreşi we guşakly göreş boýunça geçirilen halkara ýaryşlarynyň netijeleri barada hasabat berdi. Hormatly Prezidentimiz Gurbanguly Berdimuhamedow türkmen milli göreşi we guşakly göreş boýunça geçirilen Aziýa çempionatynyň netijelerine örän kanagatlanýandygyny aýdyp, Türkmenistanyň teklibi boýunça sportuň bu görnüşiniň 2017-nji ýylda paýtagtymyzda geçiriljek V Aziýa oýunlarynyň maksatnamasyna goşulandygyny nygtady. Döwlet Baştutanymyz bu ýaryşa gatnaşyp, özüniň ussatlygyny we gujur-gaýratyny görkezen beýleki ýurtlaryň ähli türgenlerine tüýs ýürekden minnetdarlyk bildirip, ýurdumyzda geçirilen bu ýaryşda birinji orny eýeläp, örän oňat netijeler gazanan türgenlerimizi tüýs ýürekden gutlady. Olar sport toparlarynyň arasynda iň gowy netijeleri gazanyp, ýeňiş Kubogyny eýelediler. Biz türgenlerimizden geljek ýylda geçiriljek V Aziýa oýunlarynda hem şular ýaly ýokary netijelere garaşýarys diýip, milli Liderimiz aýtdy we olaryň ýeňşine mynasyp baha beriljekdigine ynam bildirdi.
Hormatly Prezidentimiz sözüni dowam edip, Ýapyk binalarda we söweş sungaty boýunça V Aziýa oýunlarynyň ýokary derejede geçirilmeginiň Bitarap Watanymyz üçin uly ähmiýete eýedigini belledi. Şunuň bilen baglylykda, milli Liderimiz wise-premýere öňümizdäki ýaryşlary guramak, türkmen türgenleriniň ussatlygyny ýokarlandyrmak üçin daşary ýurtly tälimçileri çekmek hem-de Aziada—2017-ni mahabatlandyrmak hem-de beýan etmek boýunça media-merkeziň netijeli işlemegini üpjün etmek babatda anyk tabşyryklary berdi.
Soňra Ministrler Kabinetiniň Başlygynyň orunbasary S.Satlykow daşary ýurtlarda çap edilýän döwürleýin neşirlere abuna ýazylyşygyny üpjün etmek boýunça meseleler, şeýle hem Aşgabat halkara howa menzilinde gurluşyk işleriniň barşy barada hasabat berdi.
Türkmenistanyň Prezidenti Gurbanguly Berdimuhamedow hasabaty diňläp, habarlar eýýamyna gadam basan dünýä bileleşiginiň ösmegi bilen ýurdumyzyň telekommunikasiýalar ulgamyny düýpli kämilleşdirmek zerur bolup durýar diýip belledi.
Ykdysadyýetiň dürli pudaklaryny ösdürmekde, bilim, lukmançylyk we beýleki ulgamlarda daşary döwletleriň ylmy-tehniki gazananlaryny öwrenmegiň möhümdigini bellemek bilen, döwlet Baştutanymyz «Daşary ýurtlarda çap edilýän döwürleýin neşirlere abuna ýazylyşygyny üpjün etmek hakynda» karara gol çekdi.
Türkmenistanyň Prezidenti awiasiýa pudagynda işleriň ýagdaýy barada durup geçmek bilen, ýurdumyzyň baş “howa derwezesi” bolup durýan Aşgabadyň Halkara howa menzili sebit we halkara ähmiýetli möhüm ulag merkezi hökmünde ykrar edilýär diýip belledi. Döwlet Baştutanymyz sözüni dowam edip, işleri guramak, utgaşdyrmak, alyp barmak, ýanaşyk ýerleri abadanlaşdyrmak bilen bagly meseleleri berk gözegçilikde saklamagy wise-premýerden talap etdi.
Ministrler Kabinetiniň Başlygynyň orunbasary, daşary işler ministri R.Meredow DIM-niň alyp barýan işleri barada hasabat berip, Türkmenistanyň daşary döwletler we halkara guramalary bilen hyzmatdaşlygynyň şertnamalaýyn-hukuk binýadyny has-da berkitmek we kämilleşdirmek boýunça geçirilýän işler barada habar berdi.
Bu babatda bellenilişi ýaly, 2016-njy ýylda ýurdumyzyň Hökümeti tarapyndan halkara resminamalaryň 60-sy işlenip taýýarlanyldy, olara döwletara, hökümetara we pudagara derejesinde gol çekildi. Resminamalaryň hemmesi ýurdumyzyň daşary döwletler we halkara guramalary bilen netijeli syýasy gatnaşyklaryny ösdürmäge, özara bähbitli söwda-ykdysady hyzmatdaşlygy we netijeli ynsanperwer-medeni gatnaşyklaryny ösdürmäge gönükdirilendir. Milli Liderimiziň başyny başlan Türkmenistanyň daşary syýasy strategiýasyndan, degişli milli kanunçylykdan ugur almak bilen, ýurdumyzyň diplomatik gullugynyň işiniň hukuk we guramaçylyk esaslary kämilleşdirilýär.
Şunuň bilen baglylykda, hormatly Prezidentimiz Gurbanguly Berdimuhamedowyň garamagyna ýurdumyzyň hem-de daşary döwletleriň we halkara guramalarynyň arasyndaky halkara resminamalaryny tassyklamak hakynda Kararyň taslamasy hödürlenildi. Ol “Türkmenistanyň halkara şertnamalary hakynda” Türkmenistanyň Kanunynyň 15-nji maddasyna laýyklykda taýýarlanyldy.
Döwlet Baştutanymyz hasabaty diňläp, ýurdumyzyň daşary syýasy ugruny durmuşa geçirmek babatda DIM-niň işiniň esasy ugurlaryna ünsi çekdi. Şol ugur hemişelik Bitaraplyk, parahatçylyk söýüjilik, hoşniýetli goňşuçylyk we netijeli özara bähbitli hyzmatdaşlyk ýörelgelerine esaslanandyr.
Hormatly Prezidentimiz Gurbanguly Berdimuhamedow hödürlenen Karara gol çekip, wise-premýere, DIM-niň ýolbaşçysyna Daşary işler ministrliginiň hem-de ýurdumyzyň diplomatik gullugynyň öňünde goýlan möhüm we jogapkärli wezipeleri üstünlikli çözmek bilen bagly degişli tabşyryklary berdi.
Mejlisiň Başlygy A.Nurberdiýewa milli parlamentiň ýurdumyzyň kanunçylygyny has-da kämilleşdirmek, Türkmenistanyň Konstitusiýasynyň täze rejelenen görnüşiniň taslamasyny Ýaşulularyň maslahatynda ara alyp maslahatlaşmaga taýýarlamak boýunça alyp barýan işleri barada habar berdi.
Habar berlişi ýaly, häzirki wagtda milli parlament täze kanunlaryň üstünde işlemegi hem-de hormatly Prezidentimiz Gurbanguly Berdimuhamedowyň ýolbaşçylygynda üstünlikli durmuşa geçirilýän döwlet syýasatynyň ileri tutulýan ugurlary esasynda işlenip taýýarlanylan we kabul edilen Kanunlaryň many-mazmunyny we ähmiýetini ilata düşündirmek boýunça işleri dowam edýär. Ýurdumyzyň sebitleriniň dolandyryş-çäk bölünişini kämilleşdirmek maksady boýunça degişli işler alnyp barylýar. Aýry-aýry okruglarda Mejlisiň çykyp giden deputatlarynyň ýerine parlamentiň deputatlarynyň saýlawlaryny geçirmek boýunça taýýarlyk işleri geçirilýär.
Hormatly Prezidentimiz milli kanunçylygy has-da kämilleşdirmek, döwletiň we jemgyýetiň durmuşynyň möhüm ulgamlarynda özgertmeleri hukuk taýdan üpjün etmek boýunça görülýän çäreleriň wajypdygyny belläp, häzirki döwürde döwlet ösüşiniň ileri tutulýan ugurlaryny hem-de halkara hukugynyň umumy ykrar edilen kadalaryny nazara almak bilen, täze kanunlary işläp taýýarlamagyň wajypdygyny nygtady.
Şeýle hem döwlet Baştutanymyz Ýaşulularyň maslahatyny ýokary derejede guramak we geçirmek üçin zerur çäreleriň görülmeginiň möhümdigini belledi.
Ministrler Kabinetiniň mejlisinde döwlet durmuşynyň beýleki käbir meselelerine hem garaldy we olar boýunça degişli çözgütler kabul edildi.
Hormatly Prezidentimiz Gurbanguly Berdimuhamedow Ministrler Kabinetiniň mejlisini tamamlap, oňa gatnaşanlaryň ählisine berk jan saglyk, berkarar Watanymyzyň gülläp ösmegi, mähriban halkymyzyň bagtyýar durmuşda ýaşamagy ugrunda alyp barýan işlerinde uly üstünlikleri arzuw etdi.
TDH


text:
Orsýetiň Sankt-Peterburg şäherinde “Akalaşygyň kubogy” ady bilen ýaşlaryň arasynda geçirilýän halkara futbol ýaryşynda anna güni Türkmenistanyň ýaşlar komandasy Gazagystanyň komandasyndan 1:3 hasap bilen utuldy.
Penşenbe güni türkmen futbolçylary Estoniýanyň komandysyny 1:0 hasabynda ýeňmegi başarypdylar.
Türkmenistanyň komandasy “A” toparda oýnaýar we onuň düzüminde Orsýetiň, Gazagystanyň we Estonýanyň komandalary bar.
Indi türkmen fubolçylary Orsýetiň komandasy bilen duşuşmaly. Mundan öň gazak komandasy Orsýetiň toparyndan 0:1 hasabynda ýeňlipdi.


text:
Şu hepdäniň başynda mugallymyň aýlyk haky baradaky sözleri gahar-gazap döredeninden soň, premýer-ministr Dmitriý Medwedewiň işden çekilmegine çagyrýan petisiýa gol çeken orsýetlileriň sany 180 müňden geçdi.
Change.org websaýtynda çap edilen petisiýa gol çekýänleriň sany birden köpelip, 5-nji awgust gününiň günortanyna çenli 180 müň boldy.
Bu petisiýa Medwedew 2-nji awgustda Dagystan sebitiniňaz aýlykly bir mugallymyna, eger köp pul gazanasy gelse, biznese gitmegi maslahat bereninden soň peýda boldy.
Premýer-ministriň bu sözleri, il-günüň ýagdaýyndan bihabarlygy we parhsyzlygy ilatda gahar-gazar döretdi. "Hökümete iş bilýän, bilim berlen, öz ýurdunyň aladasyny edýän adam tarapyndan ýolbaşçylyk edilmeli» diýip, petisiýanyň awtoryAleksandr Li ýazdy. "Emma biz indi munuň tersinedigini görýäris" diýip, ol aýdýar.
Petisiýa Orsýetiň prezidenti Wladimir Putine ýüzlenilip ýazylan. Emma Kremliň sözçüsi Dmitriý Peskow muňa hiç bir düşündiriş bermedi.


text:
Türkmen mediasy ýurtda döwlet balyk senagatynyň giň gerim bilen ösdürilýändigini habar berýär, şol bir wagtda özbaşyna balyk tutýanlaryň örüsiniň daraldylýandygy, ozal hemmelere elýeterli bolan kölleriň we derýalaryň hem döwlet monopoliýasynyň çägine salynýandygy barada habarlar gowuşýar.
Türkmenistanyň Balykçylyk baradaky döwlet komitetiniň berýän maglumatyna görä, 2016-njy ýylyň on aýynda Hazar deňzinden tutulýan balyklaryň möçberi 20 esse köpelen bolsa, geçen ýylyň 11 aýynda öndürilen balyk önümleriniň möçberi 22,6 prosent ösüpdir.
Ýurduň Senagatçylar we telekeçiler guramasy tarapyndan gurlantoplumda bekre balyklarynyň, gara işbiliň we beýleki balyk önümleriniň giň gerimde öndürilýändigi aýdylýar. Has anygy, bu toplumyň ýylda 100 tonna harytlyk bekre balygyny, 2 tonna bekre işbilini, 170 tonna kakadylan we beýleki balyk önümlerini, 10 million gap balyk konserwasyny öndürýändigi aýdylýar.
Resmi maglumatlara görä, 2015-nji ýylda Ahal balyk döwlet kärhanasynyň 1100 gektarlyk suw howdanlarynda 840 tonna balyk ösdürip ýetişdirmek planlaşdyryldy.Bu plan esasynda,ýurduň suw howdanlarynyň ählisinibalyk bilen üpjün etmek üçin, 2015-nji ýylyň ýazynda Ak bugdaý etrabyndaky balyk hojalygynda zagara, uçar, tüňňimaňlaý ýaly ýaş balyklaryň 2 million 440 müň sanysynyň ösdürilip ýetişdirilendigi habar berildi.
Emma Azatlygyň çeşmeleri paýtagt Aşgabatda bu diýilýän balyk bolçulygynyň duýulmaýandygyny, balyk bahalarynyň bolsa, gymmatlamasa, arzanlamaýandygyny, balygyň gara bazarynyň bolsa, ýyl-ýyldan güýçlenýändigini aýdýarlar.
Resmi bolmadyk sanlara görä, bir million çemesi ilat ýaşaýan Aşgabatda ýörite balyk dükanlarynyň juda azdygy, şu sebäpli Marydan we beýleki ýerlerden maşynly getirilip, köçelere aýlanyp satylýan balyklaryň hyrydarynyň kändigi habar berilýär.
Şonuň bilen bir wagtda, uly möçberde maýa goýberilýän döwlet balyk senagatyndan tapawutlylykda,ýurtda hususy balykçylaryň barha örüsiniň daraldylýandygy hakynda howsalaly habarlar gelýär.
Mysal üçin, Ahaldaky ynamdar çeşmäniň maglumatyna görä, Gurtly kölüne, Gökdepedäki suw howdanyna we has ownuk kölçelere hem, indiwidual balykçylar barmaz ýaly, germewler goýlupdyr. Bu ýerleriň hemmesi polisiýa we balyk hojalygynyň goragçylary tarapyndan berk goralýar we hatda eli çeňňekli balyk tutmaga baran iki-eke balykçy hem tutulyp, elindäki çeňňegi alynýar diýip, ynamdar çeşme 10-njy ýanwarda Aşgabatdan habar berdi.
Mundan öň Türkmenistanda Hazar deňzinden bikanun tutulyp, Aşgabatda we beýleki şäherlere bikanun satylýan balyk önümlerine garşy «göreş» alnyp barylýardy. Şol bir wagtda hususy balykçylyk Türkmenistanda öňden gelýän zat we deňiz, derýa boýlarynda, emeli suw howdanlarynyň we tebigy kölleriňgolaýynda ýaşaýan adamlar balyk tutmaga diňe täze balyk etini iýmek üçin däl, dynç almak üçin hem, ýekelikde-de, üýşüp hem gidýärler.
Ýerli çeşmäniň habaryna görä, 1990-njy ýyllarda, işsizlik köpelip, gün-güzeran kynlaşyp başlanda, indiwidual balykçylyk aşgabatlylaryň saçagynyň bir daýanjyna öwrüldi. Sebäbi, işsiz we maşgala eklemek üçin başga hiç çykalga tapmadyk adamlar, bolmanda her gün balyk tutmaga gidip bilýärdiler.
Ýöne soňra, balykçylygy ösdürmek barada edilýän döwlet aladalarynyň çäginde, hususy balykçylaryň balyk tutmagyna barha we barha kän çäklendirme girizilip başlandy.
Aýdaly, Azatlygyň ýurt içindäki habarçysynyň 2013-nji ýylda beren maglumatyna görä, Lebapdaky emeli hem tebigy suw howdanlarda, balyklaryň köpelmegi üçin, balyk tutmaga bäş ýyllyk gadaganlyk girizildi.
Şeýle çäklendirmeler beýleki ýerlerde hem girizildi. Ýöne bu gadaganlyk «Türkmenbalyk» döwlet konserniniň balyk tutýan brigadalaryna degişli däl, olar suw howdanlarynyň we kölleriň ählisinde, tor ulanmak arkaly, aldygyna balyk tutýarlar diýip, ynamdar çeşme habar berýär.
Ikinji tarapdan, Türkmenistanda soňky ýyllar Daşoguzdaky Sarygamyş kölünden hem, döwlet plany esasynda, balyk tutulýandygy, zeý suwlary, zäherli suw esasynda döredilen «Altyn asyr» kölünde hem balygyň köpeldilýändigi aýdylýar.
Gepiň gerdişine aýdylsa, Sarygamyş kölündäki balyklar sowet ýyllarynda iýmäge ýaramsyz hasaplanardy we ol ýerden balyk tutmak gadagandy.


text:
Mälim bolşy ýaly, Türkmenistanyň futbol boýunça milli ýygyndysy 11-nji iýunda 2018-nji ýylda geçiriljek Dünýä çempionatynyň we 2019-njy ýylda geçiriljek Aziýa Kubogynyň saýlama oýunlaryndaky ilkinji duşuşygyny geçirer. Ildeşlerimiz şol gün Guamyň milli ýygyndysy bilen myhmançylykda duşuşarlar.
Ýakynda Türkmenistanyň futbol federasiýasy tarapyndan Guamyň milli ýygyndysy bilen boljak duşuşykda ýurdumyzyň futbol abraýyny gorap çykyş etjek milli ýygyndymyzyň düzümini tassyklandy. Türkmenistanyň at gazanan tälimçisi Amangylyç Goçumowyň ýolbaşçylygyndaky milli ýygyndymyzyň düzümi 18 futbolçydan ybarat. Olaryň 2-si derwezewan, 7-si goragçy, 5-si ýarym goragçy we 4-si hüjümçidir. Milli ýygyndymyzyň düzümindäki futbolçylaryň ählisi hem Ýokary ligada çykyş edýän toparlardan alyndy. Guam bilen boljak duşuşykda daşary ýurtlaryň çempionatlarynda oýnaýan ildeşlerimiziň oýnuna tomaşa edip bilmeris.
Saýlama duşuşyklaryň ilkinjisinde çykyş etjek ýygyndy toparymyzda «Ahaldan» 4, «Aşgabatdan» 3, «Balkandan» 2, HTTU bilen «Hazynanyň» her haýsyndan bir, «Altyn asyrdan» 6 futbolçy bar.
GUAMYŇ MILLI ÝYGYNDYSY BILEN BOLJAK DUŞUŞYKDA ÇYKYŞ ETJEK MILLI ÝYGYNDYMYZYŇ DÜZÜMI:
Derwezewanlar:
Nikita Gorbunow, «Ahal»
Sergeý Kuznesow, «Aşgabat»
Goragçylar:
Myrat Hamraýew, «Ahal»
Rahimberdi Baltaýew, «Aşgabat»
Mekan Saparow, «Balkan»
Akmyrat Jumanazarow, HTTU
Şöhrat Söýünow, «Altyn asyr»
Serdar Annaorazow, «Altyn asyr»
Bahtiýar Hojaahmedow, «Altyn asyr»
Ýarym goragçylar:
Süleýman Orazow, «Ahal»
Ilýa Tamurkin, «Merw»
Ahmet Ataýew, «Altyn asyr»
Umidjan Astanow, «Altyn asyr»
Guwanç Abylow, «Hazyna»
Hüjümçiler:
Berdi Şamyradow, «Aşgabat»
Serdaraly Ataýew, «Balkan»
Altymyrat Annadurdyýew, «Ahal»
Süleýman Muhadow, «Altyn asyr»
Görşüňiz ýaly, milli ýygynymyz Ýokary ligada hem ussatlyk görkezýän futbolçylardan düzülen. Hüjümçileriň hatarynda şu ýyl Ýokary ligada ilkinji gezek çykyş edýän ýaş futbolçy Altymyrat Annadurdyýewiň hem bolmagy oňa belent ynamdyr. Şol sanda Berdi Şamyradow, Serdaraly Ataýew, Bahtiýar Hojaahmedow, Myrat Hamraýew, Sergeý Kuznesow, Nikita Gorbunow ýaly 30 ýaşy arka atan tejribeli futbolçylaryň hem milli ýygyndymyzyň düzümine çagyrylmagy ýaş futbolçylary goldamakda itergi berer.
Milli ýygyndymyz saýlama tapgyryndaky ikinji duşuşygyny 16-njy iýunda ýurdumyzda geçirerler. Onda ildeşlerimiz geçen Dünýä çempionatynyň finalçysy Argentina garşy mynasyp oýun görkezen Eýranyň ýygyndy toparyny kabul ederler.


text:
BMG-niň Baş sekretary Ban Ki-Mun Ysraýyly Hamaz tarapyndan dolandyrylýan territoriýa girizen gabawyny bes etmäge hem-de palestinalylar bilen göni gepleşige tarap ädim ätmäge çagyryp, 21-nji martda Gaza sapar etdi.
Şul aralykda Ysraýylyň premýer-ministri Benýamin Netenýahu, Birleşen Ştatlaryň hem talabyna garamazdan, basylyp alnan Gündogar Iýerusalimde ýewreý obaçylygyny giňeltmegi togtatmakdan boýun gaçyrdy.
BMG-niň Baş sekretary Ban Ki-Mun 21-nji martda Gaza sapar etdi. Bu sapar onuň Ysraýyly we palestinalylary gepleşiklere täzeden başlamaga çagyryp eden çykyşyndan bir gün soň boldy. Şeýle-de ol ýewreý döwletini basylyp alnan Günbatar kenarda we Gündogar Iýerusalimde jaý toplumlaryny gurmagy togtatmaga çagyrdy.
Bu sapar Birleşen Ştatlaryň Orta gündogar boýunça parahatçylyk wekili Jorj Mitçeliň bu sebite gelmäge taýýarlanýan wagtyna gabat geldi. Ysraýylyň premýer-ministri Benýamin Netenýahu bolsa Birleşen Ştatlaryň prezidenti Barak Obama bilen gepleşmek üçin Waşingtona gitmäge taýýarlanýar.
Banyň çykyşy
Ban Gaza şäherinde eden çykyşynda Ysraýylyň premýer-ministrini bu zolagyň berk gabawyny aýyrmaga çagyrjagyny aýtdy. Ysraýyl 2007-nji ýylda, Gaza zolagy dünýewi Fatah hereketiniň ygtyýaryndan Hamaz yslamçylarynyň eline geçenden soň, bu territoriýany gabaw astyna alypdy.
«Premýer-ministr Benýamin Netenýahu prezident Obama hem-de Birleşen Ştatlaryň adminstrasiýasy bilen duşuşýar. Onsoň şu saparyň yzysüre men hem premýer-ministr Netenýahu bilen duşuşýaryn we bu mesele barada men hem gürrüň etjek» diýip, Ban Ki-Mun aýtdy we özüniň ysraýyl liderini bu çäklendirmeleriň baryny ýeňletmäge çagyrjagyny nygtady.
Banyň bu çagyryşy Orta gündogar kwartetiniň Moskwada bolan duşuşygynyň yz ýanyna gabat geldi. Bu topara BMG, Orsýet, Birleşen Ştatlar we Ýewropa Bileleşigi girýär.
Orta gündogar kwarteti Ysraýyl bilen palestinalylaryň 24 aýyň içinde bir şertnama baglaşmagy, Ysraýyl gabawynyň soňlanmagy we garaşsyz palestin döwletiniň döredilmegi üçin göni gepleşige başlamaga çagyrýar.
«Kwartet örän berk beýanat etdi. Kwartetiň bu gezekki duşuşygynda, meniň pikirimçe, soňky iki-üç ýylda edilen beýanatlaryň iň düýplisi we berki edildi. Men degişli taraplaryň, hususan-da, ysraýyl häkimiýetleriniň bu çagyryşlara, halkara jemgyýetçiliginiň talaplaryna üns berjegine tüýs ýürekden umyt baglaýaryn» diýip, Ban aýtdy.
Ysraýyl – Palestina
Ysraýyl hem Palestina taraplary bir ýyldan gowrak wagt bäri hiç hili gepleşik alyp barmaýar.
Netenýahu düýn gündogar Iýerusalimdäki jaý gurluşyklaryny çäklendirmejegini, ýagny Birleşen Ştatlaryň eden talabyna boýun bolmajagyny aýtdy. Ýöne ol ysraýyllylaryň özlerini bölýän esasy meseleler barada gürleşmek üçin palestinalylar bilen gytaklaýyn gepleşikleri dikeltmek isleýändigini agzady.
Başda Netenýahu göni gepleşikler başlaýança, Gündogar Iýerusalimiň dawaly durumy, gutarnykly araçäk we palestin bosgunlarynyň ykbaly ýaly meseleler boýunça gürrüňi soňa goýmakçydy.


text:
Duşenbe güni Orsýetiň prezidenti Dmitriý Medwedew ýurduň hökümetine daşky sredany goramak boýunça 20 ýyllyk plany işläp düzmeklige görkezme berdi.
Munuň özi prezident Medwedewiň ekologiýa meselesine ýurduň ozalky prezidenti Wladimir Putine görä has tapawutly syýasat bilen çemeleşýändigini görkezýän alamat hökmünde peýda boldy.
Geçen aý Dmitriý Medwedew ýurduň hökümetini ekologiýa meselesine biperwaý çemeleşmekde tankytlady. Şeýle hem, ol Orsýetiň orta mekdepleriniň okuw programmalaryna ekologiýa ylmy boýunça geljekde hökmany sapagyň girizilmegine-de görkezme berdi.


text:
Ukrainanyň, Orsýetiň, Germaniýanyň we Fransiýanyň liderleri, belarus paýtagty Minskde 18 sagatlap geçirilen gepleşiklerden soň, Ukraina üçin parahatçylyk gollanmasyna gol çekdiler.
Ukrain prezidenti Petro Poroşenko we Orsýetiň prezidenti Wladimir Putin bu şertnamanyň 15-nji fewraldan atyşygyň bes edilip başlanmagyna, agyr ýaraglaryň yza çekilmegine we howpsuzlyk zolagynyň döredilmegine çagyrýandygyny aýtdylar.
Aýdylmagyna görä, bu ylalaşyga Ukrainanyň Luhansk we Donetsk regionlarynyň orsýetçi separatistleriniň öz-özlerini jar eden liderleri hem gol çekipdir.
Poroşenko bu dokument separatistler tarapyndan elde saklanýan regionlara hiç hili awtonomiýa bermeýär we 2015-nji ýylyň aýagyna çenli Ukrainanyň öz serhetlerine kontrollugyny dikeltmegini nazarda tutýar diýdi.
Şeýle-de bu şertnamada ukrain territoriýasyndaky daşary ýurt güýçleriniň çykarylmagyna çagyrylýar.
Poroşenko bu ylalaşygyň üç hepde içinde ýesir alnan adamlaryň iki tarapdan hem boşadylmagyna çagyrýandygyny, Ukrainanyň Howa güýçleriniň piloty, alty aýdan gowrak wagt bäri tussaglykda saklanýan Nadio Sawçenkoynyň boşadylmagy barada hem ylalaşyga gelnendigini aýtdy.
Fransuz prezidenti Fransua Olland, german kansleri Angela Merkel dagy hem Poroşenko we Putin bilen gepleşiklere gatnaşyp, rus liderine pitneçileriň ýolbaşçylaryna «basyş görkezendigi» üçin sagbol aýtdylar.
Gündogar Ukrainadaky söweşler netijesinde aprelden bäri 5350-den gowrak adam öldürildi we ýüzlerçe müň adam öz öýlerinden gaçmaly boldy.
Iňlisçeden terjime eden Ýowşan Annagurban.


text:
Penşenbe güni Gyrgyzstanyň prezidenti Almazbek Atambaýew üç günlük sapar bilen Moskwa barýar.
Prezident Atambaýewiň bu saparynyň barşynda, esasan, Gyrgyzystan bilen Orsýetiň söwda we biznes gatnaşyklaryny ösdürmek meseleleri barada gürrüň ediler diýlip garaşylýar.
Gyrgyz resmileriniň maglumatyna görä, geçen 2011-nji ýylda Gyrgyzystan bilen Orsýet 1.7 milliard dollarlyk söwda dolanyşygyny amala aşyrypdyrlar.
Bu saparyň öňýany Almazbek Atambaýew Orsýetiň Gyrgyzystandaky öz harby bölümleri üçin ozaldan dowam edip gelýän bergilerini tölemegi üçin Orsýetiň resmilerine basyş etjekdigini aýdybam çykyş edipdi.
Häzirki wagt Gyrgyzystanyň territoriýasynda Orsýetiň torpedo raketalaryny synag edýän bazasy, aragatnaşyk merkezi we seýsmologik stansiýasy ýerleşýär.


text:
Penşenbe güni Moskwa şäheriniň Twerskoý raýon sudunda orsýetli merhum ýurist Sergeý Magnitskiniň eden işleri bilen baglanyşykly sud prosesi gaýtadan başlanar diýlip garaşylýar.
Bu sud prosesinde Sergeý Magnitskiniň diri wagty “Hermitage Capital Management” kompaniýasynda onuň ýolbaşçysy bolup işlän asly amerikaly britan raýaty Wilýam Browdere hem gaýybana sud ediler.
Orsýetiň häkimiýetleri merhum ýurist Sergeý Magnitskini we onuň ozalky ýolbaşçysy Wilýam Browderi Orsýetiň territoriýasynda bikanun ýollar arkaly maliýe we aksiýa galplyklaryny amala aşyranlykda aýyplaýarlar.
Ýöne bu aýyplamalardan has öň 2008-nji ýylda ýurist Sergeý Magnitskiý Orsýetiň ýokary derejeli birnäçe resmisini 230 million dollarlyk maliýe galplygynda aýyplanda, ol tiz wagtdan tussag astyna alnypdy.
Bir ýyla golaý wagtlaýyn tussaghanada oturandan soň, Magnitskiý saglyk ýagdaýynyň ýaramazlaşmagy netijesinde tussaglykda aradan çykypdy.
Sergeý Magnitskiniň dogan-garyndaşlary oňa bildirilýän aýyplamalar boýunça sud diňlenişigini baýkortirläp, oňa gatnaşmajakdyklaryny mälim etdiler.


text:
Eýran Ýemene ynsanperwer kömegini alyp barýan söwda gämisiniň ýany bilen iki sany söweş gämisini ugratdy, ABŞ bolsa eýranlylara gözegçilik etmek üçin öz söweş gämilerini iberdi.
19-njy maýda bolan bu ýagdaý Eýranyň gämileriniň öz ýüküni düşürmek üçin Ýemeniň Hodaida portuna golaýlan pursatynda ýüze çykdy.
Pentagonyň metbugat wekili polkownik Stewe Warreniň aýtmagyna görä, Ýemendäki Eýran tarapyndan goldanylýan Huthi gozgalaňçylaryna garşy howa zarbalaryny urýan ABŞ we onuň ýaranlary, şol sanda Saud Arabystany Eýranyň niýetine hüşgärlik bilen garadylar we Eýranyň gämileriniň “her ädimini” yzarladylar.
Warren Eýranyň “haýsy-da bolsa bir pirimi” ulanjak bolmagyndan aladalanma bildirdi, emma “biz bu barada çakdanaşa howatyrlanmaýarys” diýip belledi.
Gözegçilik çäreleri
NBC News neşiriniň Goranmak departamentiniň resmilerine salgylanyp habar bermegine görä, ABŞ eýranlylara gözegçilik etmek üçin suwda ýüzýän dikuçar göteriji “Iwo Jima” gämisini iberipdir.
ABŞ-nyň beýleki dört harby gämisi zerur ýagdaýda jogap bermek üçin Günbatar Aden aýlagynda ýerleşdirildi.
ABŞ Eýranyň “Şahed” atly ýük gämisindäki ynsanperwer kömegini Djibutiniň golaýynda ýerleşýän we Ýemende kömek paýlamak boýunça BMG-niň gözegçiligindäki merkeze iberilmegini haýyş etdi. Eýran mundan ýüz öwürdi.
Saud Arabystany we onuň aýlagdaky ýaranlary Ýemene barmaga synanyşýan ähli gämileri barlaýarlar we Ýemeniň aglaba bölegine, şol sanda Hodaida gözegçilik edýän gozgalaňçylara ýarag eltilmeginiň öňüni almaga çalyşýarlar.
Eýranyň resmileri Huthi toparyny ýarag bilen üpjünçilikde goldaýandygyny inkär edýärler, emma Saud Arabystanynyň ýolbaşçylygyndaky güýçlere öz ýük gämisini barlamaga rugsat bermejegini aýdýarlar.
“Howply tejribe”
Eýranyň hereketi Tähran bilen gapma-garşylykdan saklanýan we eýran gämisiniň oňyn ýük alyp barýandygyna şübhelenýändigini aýdýan ABŞ üçin çözülmesi kyn mesele döretdi.
Emma ABŞ Eýranyň Ýemene hiç bir gözegçiliksiz erkin geçmek boýunça “howply tejribä” ýol açmagyna we ýarag daşamak mümkinçiligine eýe bolmagyna rugsat bermek hem islemeýärler diýip, NBC-niň çeşmesi aýdýar.
Şol bir wagtyň özünde-de Eýran ýük gämisine halkara gözegçilerini goýberdi. ABŞ-nyň resmileri muny “propaganda maksatlary” bilen düşündirdiler.
Gözegçileriň biri, germaniýaly syýasy aktiwist, öň Germaniýanyň ARD TW-nde işlän Hristof Horstel “bu durşuna ynsanperwer missiýasydyr. Bu ýerde ýanymyzda başga hiç hili gämi ýok – diňe Eýranyň harby gämileri” diýip, Reuters agentligine gürrüň berdi.
Şol bir wagtda-da Horstel 18-nji maýda nämälim uçaryň gäminiň daşyndan üç gezek aýlanyp geçendigini aýtdy.
Horste “Eger howa we gäminiň tehniki ýagdaýy ýol berse... biz Bab al-Mandeb bogazyndan ertir irden geçeris” diýdi.
Eýranyň “Şahed” gämisiniň kapitany Massoud Ghazi Mirsaidiň gäminiň Aden aýlagyny Gyzyl deňiz bilen birleşdirýän Bab al-Mandep bogazyna 21-nji maýda girjekdigini aýdandygy habar berildi.


text:
Eýranyň “Basij” atly harbylaşdyrylan güýçleri paýtagt Tähranda iki günlük harby türgenleşik çärelerini geçirdi.
“Basijiň” takmynan 50 müň çemesi agzasy 3-nji sentýabrda tamamlanan tälim beriji çärelere gatnaşdy.
“Basijiň” metbugat wekili general Nasser Şabaniniň aýtmagyna görä, bu türgenleşik çäreleri “howpsuzlyk güýçleriniň ýurduň howpsuzlygyny goramaga ukyplydygyny delillendirmek” maksady bilen geçirildi.
“Basij” harbylaşdyrylan güýçler Eýran yslam respublikasyny esaslandyryjy Aýatollah Ruhollah Homeýni tarapyndan döredilipdi. “Basijiň” ýüzlerçe müň agzasy 2009-njy ýylda Eýranda bolan oppozision protestleri basyp ýatyrmakda esasy rol oýnapdy.


text:
ABŞ-nyň Döwlet departamenti nobatdaky ýyllyk hasabatyny çap etdi. Terrorçylyk boýunça 31-nji iýulda çap edilen täze hasabatda “Al-Kaýda” bilen bagly terrorçylygyň we Eýrandaky ýagdaýyň ABŞ-ny alada goýýanlygy aýdylýar, şeýle-de 2011-nji ýylda dünýäniň howpsuzlygyna täsir ýetiren beýleki faktorlara baha berildi.
Döwlet departamentiniň 2004-nji ýyldan bäri çap edip gelýän ýyllyk hasabatynyň nobatdaky sanynda Türkmenistanyň terrorçylyga garşy görýän çärelerine hem baha berildi.
ABŞ-nyň Döwlet departamentiniň terrorçylyga garşy göreş boýunça ýyllyk hasabatynda 2011-nji ýylyň dowamynda Türkmenistanda terrorçylyk bilen bagly wakalaryň ýüze çykmanlygy bellenýär.
Hasabatyň Türkmenistana degişli böleginde bellenişine görä, Türkmenistan öz serhediniň howpsuzlygyny güýçlendirmegini, terroçylyga garşy göreş boýunça regional tagallalara gatnaşmagyny dowam etdirdi.
Resmi çäreler
“Türkmen hökümeti bikanun pullaryň kanunlaşdyrylmagyna hem terrorçylygyň maliýeleşdirilmegine garşy durmak üçin öz mümkinçiliklerini artdyrmak boýunça hem ädim ätdi” diýip, hasabatda Türkmenistanyň, hususan-da, bikanun pullaryň kanunlaşdyrylmagyna we terrorçylygyň maliýeleşdirilmegine garşy göreş boýunça milli kanunlaryny kamilleşdirenligi aýdylýar.
Hasabata görä, şeýle-de Türkmenistan terrorçylyga garşy regional we halkara hymatdaşlygynyň çäginde, BMG-niň terrorçylyga garşy global strategiýasyny regionda ornaşdyrmak boýunça konferensiýa geçirip, Merkezi Aziýanyň beýleki döwletleri bilen bilelikde terrorçylyga garşy goreş üçin giň mümkinçilikleri berýän plana goşuldy.
Hasabatda türkmen hökümetiniň halkara guramalary bilen uzak möhletleýin hyzmatdaşlyk alyp barmak, kanunlaryň durmuşa geçirilşini kämilleşdirmek we ilatyň durmuş derejesini ýokarlandyrmak üçin tagalla edip, ýurtda terrorçylykly toparlaryň hereket etmegini çäklendirip biljekdigi hem bellenýär.
ABŞ-nyň ýyllyk hasabatynda Türkmenistanyň terrorçylyga garşy göreş ugrunda görýän çäreleriniň arasynda serhet gözegçiligine aýratyn üns berildi. Döwlet departamenti öz hasabatynda Türkmenistanyň esasy ünsüni Döwlet serhet gullugynyň infrastrukturasynyň gowulandyrylmagyna gönükdirenligini belledi.
“Hökümet Özbegistan bilen serhedinde 3 sany barlag-geçiş nokadyny açdy. Owganystan bilen serhedinde serhet zastawasyny ýaýbaňlandyrdy. Türkmenistan Özbegistan we Eýran bilen serhetlerinde azyndan ýene 3 sany täze zastawany gurmak üçin çäre gördi” diýip, hasabatda aýdylýar.
Global howp we adam hukuklary
ABŞ-nyň döwlet sekretary Hillari Klinton terrorçylyga garşy göreş boýunça hasabatyň çap edilmegi bilen baglylykda eden çykyşynda “terrorçylygyň global howpa öwrülenligini we onuň hemmä wehim salýanlygyny” belledi.
Döwlet departamentiniň terrorçylyga garşy göreş boýunça ýyllyk hasabatynda Türkmenistanyň ekstremizme garşy görýän çäreleriniň “raýatlaryň adam hukuklarynyň, şol sanda din, söz, bileleşmek, bir ýere üýşmek ýaly azatlyklarynyň çäklendirilmegine sebäp bolanlygy” hem bellenildi.


text:
Pakistanyň adalat ministri Rana Sanaullah ýurduň Punjab welaýatynyň häkimiýetleri “Yslam döwleti” atly ekstremist topar bilen ilteşigi bardygy aýdylýan 42 sany şübheli söweşijini tussag etdiler diýdi.
Sanaullahyň aýtmagyna görä, gürrüňi edilýän şübheli söweşijiler Punjab welaýatynyň dört şäherinde tussag edildi. Bu tussag edilmeler geçen ýylyň dekabr aýynyň ahyrynda geçirilen reýdler döwründe ele salynan deliller esasynda amala aşyrylypdyr.
29-njy dekabrda Sanaullah polisiýanyň Punjab welaýatynyň merkezindäki Daska şäherinde “Yslam döwleti” atly toparyň agzasy bolmakda güman edilýän sekiz adamy tussag edendigini aýdypdy. Tussag edilen sekiz adam terroristik birleşigi döretmegi planlaşdyrmakda we Pakistanda hüjümleri amala aşyrmakda aýyplanypdy.
29-njy dekabrda Daskada geçirilen reýdlerden öň, Pakistanyň hökümeti ýurtda “Yslam döwleti” atly toparyň hereket edýändigini resmi taýdan ret edipdi.


text:
Eýranyň gündogarynda 5,5 bal derjesinde ýer titreme boldy. “Fars” habar agentliginiň berýän maglumatyna görä, çarşenbe güni bolan ýer sarsmada 8 adam ölüp, 12-si hem ýaralanypdyr.
Ýer titremäniň netijesinde, Horasan welaýatynyň Zohan etrabynda jaýlaryň weýran bolandygy aýdýar.
“Fars” habar agentliginiň aýtmagyna görä, Eýranyň “Gyzyl ýarymaý” jemgyýeti, harabaçylygyň aşagynda galan adamlary halas etmek üçin, heläkçiligiň bolan ýerine 15 halas ediş topary ugradypdyr.
Tähranyň adatdan daşary ýagdaýlar boýunça gullugynyň başlygynyň orunbasary Muhammet Sarwaryň aýtmagyna görä, ýer titremede ölenleriň sanynyň artmagy mümkin.


text:
29-njy oktýabrda Aşgabatda Türkmenistanyň prezidenti Gurbanguly Berdimuhamedowyň we Ukrainanyň prezidenti Petro Poroşenkonyň arasynda duşuşyk geçiriler.
Gepleşikleriň esasy temasy ýurtara hyzmatdaşlygy ösdürmek, döwletara syýasy dialogy ýokary derejede güýçlendirmek, söwda-ykdysady, oba hojalyk, energetika, maliýe, ylmy-tehniki we medeni-gumanitar ugurlardan partnýorlygy ýaýbaňlandyrmakdan ybarat, diýip resmi maglumatda aýdylýar.
Türkmenistanyň we Ukrainanyň arasynda ykdysady gatnaşyklara degişli ençeme ylalaşyk bar, bilelikdäki türkmen-ukrain komissiýasy işleýär, senagat we sosial maksatly gurluşyk proýektleriniň ençemesi amala aşyrylýar.
Şu ýylyň başynda Ukraina Türkmenistandan göni gaz satyn almaga gyzyklanma bildirýändigini ýene mälim edipdi.


text:
“Al-Kaýda” hereketi özüniň Ýemendäki ýolbaşçysynyň orunbasarynyň, pilotsyz uçaryň zarbasy netijesinde, öldürilendigini tassyklady.
“Al-Kaýdanyň” ýokary derejeli wekili Ibrahim al-Rubaiş çarşenbe güni wideo beýanat ýaýradyp, onda Abu Sufýan al-Azdi lakamy bilen hem tanalýan, Said al-Şehriniň öldürilendigini mälim etdi. Emma onuň haçan heläk bolandygy barada maglumat bermedi.
Ýemeniň hökümet resmileri asly saud arabystanly söweşijiniň öldürilendigini aýdyp, ençeme gezek beýanat ýaýradypdylar.
Al-Şehri 2007-nji ýylda Guantonama türmesinden boşadylypdy.
Düýbi Waşingtonda ýerleşýän “New Amerika Foundation” ylmy-barlag merkeziniň berýän maglumatyna görä, 2012-nji ýylda ABŞ Ýemende pilotsuz uçarlary arkaly 53 howa hüjümini amala aşyrypdyr.


text:
Ýewropada Howpsuzlyk we hyzmatdaşlyk guramasy noýabrda Azerbaýjanda geçiriljek parlament saýlawlaryna, Bakuwdaky hökümet tarapyndan girizilen çäklendirmeler sebäpli, gözegçilik etmejekdigini aýdýar.
Bu saýlaw 1-nji noýabrda geçirilmeli. «Saýlawa syn etmeli gözegçileriň sany babatda girizilen çäklendirmeler missiýanyň netijeli we ynamdar saýlaw gözegçiligini geçirmek wezipesini amala aşyryp bolmaz ýaly edýär» diýip, ÝHHG-nyň Demokratiki guramalar we adam hukuklary edarasy 11-nji sentýatbrdaky beýanatynda aýtdy.
Azeri resmileri bu beýanata bada-bat reaksiýa bildirmediler.
Azerbaýjanyň ÝHHG-daky missiýasy awgustda ýurduň diňe alty sany uzak möhletli, 120-den kän bolmadyk gysga möhletli gözegçini kabul etmäge taýýardygyny aýdypdy.


text:
Fransiýanyň paýtagtynda 13-nji noýabrda harby däl ýerlere edilen hüjümleri amerikan prezidenti Barak Obama "siwilizlenen dünýä edilen hüjüm" diýip atlandyrdy. 2004-nji ýyldan bärde Ýewropada bolan iň agyr ýitgili terrorçylykly hüjüm immigrantlara garşy syýasy güýçleri kuwwatlandyryp, hökümetler arasynda izolýasionizmi artdyrdy, musulmanlara gönükdirilen duşmançylykly duýgulary güýçlendirdi.
Pariž hüjümlerine gatnaşanlaryň iň bärsinden biriniň siriýaly bosgunlar bilen Ýewropa gelendigi baradaky habarlar käbir hökümetleriň bosgunlara garşylygynyň artmagyna getirdi.
Bosgunlary ýurda goýbermezlik üçin soňky aýlarda Wengriýa bilen iki sany goňşy ýurduň arasyna tikenli sim çeken Wengriýanyň premýer-ministri Wiktor Orban 16-njy noýabrda bosgunlara goşulyp, näçe terroristiň Ýewropa Bileleşigine gelendigi belli däl diýdi.
“Elleri Ipadly”
"Bir terrorist-de köp" diýen Orban Ýewropa Bileleşiginiň migrantlary kwota boýunça agza döwletlerde ýerleşdirmek plany bikanun, bu iş "terrorizmi Ýewropa ýaýradar" diýip, sözüniň üstüni ýetirdi.
Polşanyň goranmak ministri Witold Waszczykowski hem 15-nji noýabrda Gresiýa "elleri Ipadly" gelýän "on müňlerçe ýaş adamlary" munuň deregine bir goşun edip, "ýurtlaryny azat etmekleri üçin" yzlaryna Siriýa ibermeli diýdi.
Polşanyň 16-nji noýabrda häkimiýet başyndan aýrylan öňki hökümeti geljek iki ýylyň içinde siriýaly we eriteriýaly bosgunlardan ýedi müň adamy kabul etmegi Ýewropa Bileleşigine wada edidpi.
Pariž hüjümleri nemesleri üstümizdäki ýyl Germaniýa gelen ýüz müňlerçe bosguny gowy garşylamaga çagyran Germaniýanyň kansleri Angela Merkeli hem gysyş astyna salsa gerek.
"Ýigrenç wagyzçylaryny"
Birleşen Ştatlarda respublikanlaryň prezidentlik kandidaty Jeb Buş Amerika ünsüni Siriýada ýanalýan hristianlardan "bir çäkli sany" kabul etmäge gönükdirmeli diýdi.
Pariž hüjümlerinden bäri bosgunlary kabul etmäge bolan garşylyk bilen birlikde musulmanlara duşmançylykly garaýyşlar-da artýar. 2015-nji ýylda Ýewropa Bileleşigine geler diýip çaklanýan bir million çemesi bosgunyň dini, esasan, yslam.
Fransiýanyň aşa sagçy lideri Marine Le Pen telewideniýede eden çykyşynda Fransiýa yslamçy guramalary gadagan etmeli, çet ýurtly "ýigrenç wagyzçylaryny", bikanun immigrantlary ýurtdan kowmaly, şeýle hem konserwatiwleriň metjitlerini ýapmaly diýdi.
16-njy noýabrda prezident Obama Türkiýede eden çykyşynda Amerika kimleri bosgun hökmünde kabul edip-etmezlik barada dini synag goýmaly däl diýse-de, yslam toplumlary ýaşlar radikal ynançlara "ýolukmaz" ýaly köpräk tagalla sarp etmeli diýdi.
Musulmanlara gönükdirilen duşmançylykly duýgular käbir ýerlerde gazaply hereketlere öwrüldi.
Täze gelen migrantlar
Ukrainanyň öten ýyl Orsýet tarapyndan basylyp alnan Krym ýarymadasynyň Zawet-Leninskiý şäherinde hepdäniň ahyrynda bir metjide hüjüm edilip, binanayň penjirelerine daş zyňyldy.
Makedoniýa-Serbiýa serhedine täze gelen migrantlar pariž hüjümlerinden bäri Ýewropada özlerine nähili garaljakdygy barada örän aladalydyklaryny bildirdiler.
Pariž hüjümleri syýasy liderleriň birnäçesiniň köpçülikleýin gyrgynçylygy öz üstüne alan "Yslam döwleti" toparyna garşy Siriýada berk harby operasiýalara geçmegi wada etmeklerine sebäp boldy.
Mysal üçin, Fransiýanyň premýer-ministri Manuel Wallsyň Fransiýa terrorizm bilen "uruşda" diýeni gury söz bolup galmady. 16-njy noýabrda ýurduň harby uçarlary Rakkany nyşana alyp, jeňçileriň gorhanalaryna, türgenleşik lagerine zarba urdular.
Synçylar
Howa zarbalary prezident Hollandyň Fransiýa Siriýada we Yrakda "Yslam döwleti" toparyna urýan zarbalaryny "güýçlendirer" diýen güni amala aşyryldy.
Ýöne Obama Amerikanyň "Yslam döwleti" atly toparyň jeňçileri baradaky strategiýasynda uly üýtgeşikligiň bolmajakdygyny belläp, Waşingtonyň ekstremistik topar bilen söweşmäge guryýer goşunyny ibermek niýetiniň ýokdugyny nygtady.
Käbir synçylar pariž hüjümleri günbatar döwletlerini Siriýada "Yslam döwleti" toparyna garşy berk hereketlere geçmäge mejbur eder diýen pikirden ugur alýarlar. Munuň Türkiýe tarapyndan teklip edilen demirgazyk Siriýada uçuş gadagan zona döretmek ýa Amerikanyň ýolbaşçylygynda Siriýada "Yslam döwleti" toparyna garşy söweşýän koalisiýa bilen Orsýetiň arasynda hyzmatdaşlyk ýaly zatlary öz içine almagy mümkin.
Fransiýanyň öňki prezidenti Nikola Sarkozi 15-nji noýabrda Holland bilen duşuşanyndan soň, "[”Yslam döwleti” toparyny] ýok etmek üçin hemme adam, şol sanda orslar-da gerek. Siriýada iki koalisiýa bolup bilmez" diýdi.
Serhetler ýapyldy
Holland özüniň öňümizdäki günlerde Obama bilen pikir alyşmak üçin Waşingtona, şeýle hem "Yslam döwleti" toparynyň salýan howpy barada Putin bilen gürleşmek üçin Moswa sapar etjekdigini bildirdi.
Fransuz prezidenti hüjümlerden az salym soň ýurtda adatdan daşary ýagdaý yglan edip, Fransiýanyň serhetlerini ýapdy, tutuş paýtagtda müňlerçe esger ýerleşdirdi.
Bular ýaly işler Ýewropanyň beýleki ýerlerinde, aýratyn-da Berlin, London we Rim ýaly uly şäherlerde hem edildi.
New Ýork şäheriniň Time skwerinde we Waşingtonyň dürli ýadygärliklerinde elleri awtomatly esgerler ýerleşdirildi.
Ýewropa döwletleri serhet geçelgelerinde pasport kontrollygyny we gatnawy kynlaşdyrýan beýleki çäreleri girizidiler.
Şengen zonasyna degişli ýurtlarda girizilen täze çäklendirmeler 1997-nji ýylda döredilen we 26 ýurdy öz içine alýan zona howp astynda diýen aladalara getirdi.


text:
Türkmenistanda Geňeşliklere geçirilen saýlawlaryň gutarnykly netijeleri tiz wagtda yglan ediler. Türkmen Döwlet Habarlar gullugynyň maglumatyna görä, geňeşliklerde wekilçilik etmek hukugyna iň mynasyp, abraýly we ynamdar adamlar dalaş etdiler.
Saýlaw gününiň dowamynda ses berişligiň gidişine bir ýarym müňden gowrak milli synçylarynyň gözegçilik edenligi, olaryň arasynda prezidentiň ýanyndaky Demokratiýa we ynsan hukuklary boýunça milli institutynyň synçylarynyň hem bolanlygy maglumatda aýdylýar we şol synçylaryň saýlawlar demokratik esasda we ilatyň ýokary aktiwliginde geçirildi diýip baha berenligini ýazdy.
Geňeşliklere geçirilen bu saýlawlaryň türkmen jemgyýetiniň demokratik esaslaryny berkitmek ugrunda nobatdaky möhüm ädim bolup, ýurtda “prezidentiň inisiatiwasy bilen amala aşyrylýan reformalar nukdaý nazaryndan aýratyn ähmiýete eýedigini we häzirki wagtda Türkmenistanda demokratik prosessleriň yzaöwrülmesiz häsiýetiniň subutnamasy bolup durýanlygyny” Türkmen Döwlet Habarlar gullugy ýazdy. Geňeşliklere saýlawlaryň giň alternatiwa esasynda geçirilenligi hem aýratyn nygtaldy.
Ozalky türkmen deputaty syn berýär
Soňky döwürde ýurtda saýlawlaryň geçirilişiniň ozalkysyndan belli bir derejede tapawutlanýanlygyny synçylar hem aýdýarlar. Türkmenistanyň parlamentiniň ozalky deputaty Halmyrat Söýünow aratapawutlary şeýle kesgitledi: “Bärde belläp geçmeli bir zat, Berdimuhamedowyň döwründe geçirilýän saýlawlar goý parlamente bolsun, goý ýerli Geňeşlere, olaryň Nyýazowyň döwründäki saýlawlardan kem-kes tapawutlanýan ýeri, Nyýazowyň döwründe her bir okruga bir adam bellenerdi meselem, şol adam hem parlamente ýa-da ýerli Geňeşe geler.”
“Ýurduň saýlaw prosessiniň geçirilişindäki käbir üýtgeşikliklere garamazdan, ses berişlikleriň geçirilişi we yzýany saýlanan häkimiýet organlarynyň işleýşi demokratik kadalaryna gabat gelmeýär” diýip, Halmyrat Söýünow aýtdy we saýlawlar geçirilýan organlarynyň kanun tarapyndan ykrar edilen ygtyýarlyklaryndan peýdalanmaga ukybyna şübhe bildirdi.
“Türkmeninform” Internet saýtynyň ýazmagyna görä, Konstitusiýa laýyklykda, Geňeşlikler regionlaryň sosial, ykdysady we medeni ösüşiniň ugurlaryny kesgitlemeli. Şeýle-de olar tebigy resurlarynyň maksada laýyk ulanylmagy we töwerek-daşy goramak boýunça çäreleri hem amala aşyrmaly.
Ýerli Geňeşlikleriň agzlarynyň öňünde jemgyýetçilik we önümçilik gatnaşyklaryny täzelemek, şeýle-de oba ýaşaýjylarynyň durmuş derejesini galdyrmak, has takygy 2020-nji ýyla çenli oba ýerleriniň sosial durmuş şertlerini gowulandyrmak boýunça prezidentiň programmasyny ýerine ýetirmek bilen bagly giň derejeli meseleleriň duranlygy, Türkmen Döwlet Habarlar gullugynyň maglumatynda aýdylýar.
Resmi maglumatlar we görkezijiler
Türkmenistan.ru internet gazetiniň maglumatyna görä, geňeşlerdäki 6220 orna jemi 12455 kandidat, ýagny her bir orna azyndan iki adam dalaş etdi. Olaryň halk hojalygynyň dürli pudaklarynyň işgärleridigi, Türkmenistanyň demokratik partiýasynyň we jemgyýetçilik guramalarynyň wekilleridigi aýdyldy.
Resmi maglumatlarda, geňeşliklere saýlawlara ses berijileriň gatnaşyk derejesiniň 95,7 % -den ybarat bolanlygy habar berildi. Öz nobatynda Türkmenistandaky habarçylarymyz, saýlaw güni aýdym-saz bilen dabaraly ýagdaýda, baýdaklar we “Galkynyş eýýämini” wasp edýän şygarlar bilen bezelen saýlaw uçastoklaryna az adamyň baranlygyny habar berdiler.
Halmyrat Söýünow, Türkmenistanda saýlawlara ilatyň gatnaşyk derejesiniň resmi taýdan adatça 90 prosentden ýokary diýip yglan edilip gelinýänligini emma iş ýüzünde ilatyň örän seýrek gatnaşýanlygyny we öz nobatynda ýurtda geçirilýän saýlawlara halkyň gatnaşyk derejesiniň pesdiginiň adamlaryň häkimiýetlere ynam derejesini görkezýänligini belledi.
Halmyrat Söýünowyň pikirine görä, häkimiýet bilen halkyň arasynda ynamyň we aragatnaşygyň döremegi üçin ýurtda syýasy reformalaryň geçirilmegi zerur.


text:
24-nji ýanwarda Moskwanyň “Domodedowo” aeroportunda amala aşyrlan partlama bilen bagly birnäçe adam tussag edildi. Bu barada Orsýetiň howpsuzlyk gullugynyň başlygy aýdýar.
Orsýetiň Federal howpsuzlyk gullugynyň başlygy Aleksandr Bortnikowyň telewideniýede eden çykyşynda aýtmagyna görä, tussag edilenlerde bu partlamany amala aşyrmakda hyzmatdaşlyk eden adamlar we ulanylan transport boýunça maglumat bar.
Bortnikowyň nygtamagyna görä, Orsýetiň resmileriniň bu terror aktynyň arkasynda kimiň durandygy barada hem pikirleri bar.
Moskwanyň halkara “Domodedowo” aeroportunda janyndan geçen hüjümçiniň özüni partlatmagy netijesinde 36 adam ölüp, 180 töweregi adam ýaralanypdy.
Derňewçileriň aýtmagyna görä, bu partlamany amala aşyran janyndan geçen hüjümçi 20 ýaş töweregindäki demirgazyk kawkazly bolmaly.
Bu partlamanyň jogapkärçiligini entek hiç kim öz üstüne almady.


text:
Şenbe güni giçlik Moskwanyň “Wnukowo” aeroportunyň golaýyňda TU-204 kysymly uçaryň uçuş meýdançasyňdan çykyp, heläkçilige uçramagy netijesinde dört adam öldi.
Orsýetiň resmileri häzirki wagt bu heläkçiligiň sebäbini anyklamak üçin uçardaky “gara guty” diýlip atlandyrylýan ýazgy enjamyňyň öwrenilýändigini mälim etdiler.
Maglumata görä, “Red Wings” howa ýollar kompaniýasyňa degişli bu ýolagçy uçary Pragada ýolagçylary düşürip, Moskwanyň “Wnukowo” aeroportuna dolanyp gelende, aeroportuň gonuş meýdançasynda heläkçilige uçrapdyr.
Wakanyň bolan wagty uçaryň içinde diňe pilotlaryň topary bar eken. Heläkçilikde toparyň dort agzasynyň ölüp, beýleki dördüsiniň agyr ýaralanandygy habar berilýär.


text:
Kanunçy ýuristler Türkmenistanda jaýlary ýumrulan raýatlaryň öz hak-hukuklarynyň berjaý edilmegini talap etmek boýunça ýurduň içinde eden synanyşyklary şowsuzlyga uçran halatlarynda meselä halkara kanunlarynyň esasynda garalmagyny gazanmak mümkinçiliginiň bardygyny aýdýarlar. Azatlyk Radiosy bilen söhbetdeş bolan türkmenistanly ýurist, häzir düýbi Gollandiýada ýerleşýän “Garaşsyz aklawçylaryň bileleşigi” atly guramanyň ýolbaşçysy Timur Misrihanow türkmenistanlylaryň jaý meselesine Türkmenistanyň daşynda seredilmegi bilen bagly tejribeler barada gürrüň berdi.
Azatlyk Radiosy: Türkmenistanda garaşsyzlygyň dürli ýyllarynda häkimiýetler tarapyndan müňlerçe ýaşaýyş jaýlarynyň ýumrulandygy barada habarlar bar. Emma takyk sanlar elýeterli däl. Ýykylan ýaşaýyş jaýlaryň sany barada sizde maglumat barmy?
Timur Misrihanow:
Bizde bu barada takyk maglumat ýok, ýöne mälim bolşuna görä, hususy ýaşaýyş jaýlaryň iň köp ýumrulan ýeri Aşgabat boldy. Bu ýerde köne jaýlaryň ýykylmagy bilen bir hatarda soňky ýyllarda gurlan jaýlar we hatda daşary ýurtly kärhanalaryň hem ençemesi ýumruldy, bu döwrüň ähli talaplary berjaý edilip we kanuny rugsatnamalaryň esasynda gurlan jaýlaryň ýumrulmagyna hem degişli. Ýumrulan jaýlaryň takyk sanyny anyklamak kyn, emma köpgatly ýaşaýyş jaýlary hasaba almazdan, diňe hususy jaýlar barada aýdylanda, biz azyndan 30-40 müň hususy jaýyň ýumrulandygyny çak edýäris.
Azatlyk Radiosy: Türkmenistanda jaýlary ýykylan adamlaryň näçesi öz bähbitlerini goramak üçin ýurduň içinde we daşynda degerli edaralara ýüz tutdular. Ýüzlenmeleriň näçesi şowly netije berdi? Sizde bu barada nähili maglumat bar?
Timur Misrihanow:
Türkmenistanyň içinde häkimiýetlere ýüz tutýanlaryň sany köp däl. Adamlar gorky sebäpli öz problemasyny arz-şikaýat etmän çözmäge çalyşýarlar. Emma suda ýüz tutunlardan 30%-niň adalaty gazanyp bilendigini, olaryň mahrum edilen emläginiň oweziniň dolunmagy üçin pul kompensasiýasyny ýa-da ýer, gurluşyk materriallaryny alyp bilendigini bilýäris.
Azatlyk Radiosy: Ýurduň içindemi? Ýa daşynda?
Timur Misrihanow:
Bu ýurduň içinde. Daşary ýurtlar barada aýdylanda, kynçylyk bar. Sebäbi Türkmenistandan halkara edaralaryna çykmak kyn bolýar. Birinjiden, adamlar halkara guramalara ýüz tutup bolýandygyny, haýsy gurama ýüz tutmalydygyny bilmeýärler. Ikinjiden, köp adam hatda jaý meselesine gezek gelende-de, gorkýar we çekinýär. Şol bir wagtda-da bize ýüz tutan raýatlaryň arzalary halkara guramalara tabşyrylanda, jemi 25 adamdan üç adamyň işi boýunça pozitiw netije boldy. Galanlaryna häzir seredilýär.
Azatlyk Radiosy: Şu günki gün Türkmenistanyň raýatlary jaý meselesi boýunça haýsy halkara guramasyna ýüz tutup bilýärler?
Timur Misrihanow:
Türkmenistanyň raýatlary BMG-niň Adam hukuklary boýunça komitetine ýüz tutup bilýärler. Sebäbi Türkmenistan bu ugurdan ylalaşyga gol çekdi we 1996-1997-nji ýyllarda ylalaşygy ratifisirledi. Emma Türkmenistan Ýewropanyň Adam hukuklary boýunça sudy ýaly beýleki halkara guramalar bilen ylalaşyga gol çekmänsoň, şu günki gün Türkmenistanyň raýatlarynyň ýüz tutup biljek başga halkara edarasy ýok.
Azatlyk Radiosy: Türkmenistanyň raýaty BMG-niň Adam hukuklary boýunça komitetine ýüz tutmak kararyna gelende, näme etmeli? Nämeden başlamaly?
Timur Misrihanow:
Birinjiden, daşary ýurt raýaty öz indiwidual şikaýaty üçin ilki öz ýurdunyň içinde zerur bolan ähli instansiýalardan geçmeli. Etrap, şäher, welaýat häkimliklerinden başlap, ýurduň Baş suduna ýa prezidentine çenli arza bilen ýüzlenmeli. Agzalan bu instansiýlarda işi çözülmedik halatynda Türkmenistanyň raýaty öz ýurdunda bozulan hukuklaryny dikeltmek üçin BMG-niň Adam hukuklary boýunça komitetine ýüzlenmäge
hakly. Indiwidual şikaýatyň ýörite formasy bar. Arza bilen bilelikde adamlar Türkmenistanyň agzalan edaralaryna eden ýüzlenmeleriniň nusgalaryny we özlerine berlen jogaplaryň nusgalaryny jemläp, ibermeli. Muny poçta arkaly hem iberip bolýar, biz hem bu ugurdan ýardam berýäris.
Azatlyk Radiosy: Türkmenistanyň ýaşaýjylary köp halatlarda, döwlet edaralaryna ýüz tutulanda, jogap alyp bolmaýandygyny aýdýarlar. Şeýle ýagdaýda işine halkara guramasynda seredilmegini isleýän türkmenistanly zerur kagyzlary nädip toplamaly?
Timur Misrihanow:
Adatça, Türkmenistanyň edaralarynda başdansowma jogap berýärler, ýa-da asla hiç hili jogap bermeýärler, şonuň üçin iň gowusy, edara ýüzlenende, arzanyň bir nusgasynda şony kabul eden adamyň goly bolmaly, ýa-da arzany poçta arkaly ýollap, kwitansiýanyň nusgasyny we habardar etmek baradaky resmi haýyşnamany almaly.


text:
Ermeni futbolçysy Aras Özbiliz, ýurtda bu ugurdan lider bolan türk kluby bilen 4 ½ ýyllyk şertnama baglaşmak bilen, “taze sepgitlere” ugur aldy. Ol garaşylmadyk ýagdaýda janköýerler tarapyndan söýgi bilen garşy alyndy.
“Beşiktaş” kluby bilen şertnama baglaşdym” diýip, Özbiliz öz Instagram hasabynda awtograf üçin gol çekip duran suratynyň ýanynda ýazdy.
Ermenistanyň milli toparynyň 25 ýaşly hüjümçisi 21-nji ýanwarda Stambula gelmeginden soňra, özüni “mähirli garşylan” türkiýeli janköýerlerine minnetdarlyk bildirdi.
Özbiliz “Beşiktaş” futbol toparynyň adyndan düýbi Madridde ýerleşýän ispan kluby “Rayo Vallecanonyň” düzüminde oýnar.
“Hemme zat ugruna”
Türkiýäniň we Ermenistanyň arasyndaky gatnaşyklar Birinji jahan urşy döwründe etniki ermenileriň köpçülikleýin gyrylmagy wakasyndan bäri dartgynly bolup gelýär. Ýerewan we başga-da 20 ýurt bu wakany “genosid” diýip häsiýetlendirýärler. Ýöne Ankara muny çylşyrymly söweş döwründäki duşmançylykly hereketleriň gynandyryjy netijesi diýip atlandyrýar.
Türkiýede doglan Özbiliziň ýurduň iň köne futbol kluby bolan “Beşiktaşa” goşulmagy, onuň üçin Watana gaýdyp gelmek diýlen ýaly zat boldy. Özbiliz çagalykda maşgalasy bilen Gollandiýa göçüpdir. Ýöne ol arassa türk dilinde gürläp bilýändigini we Türkiýede özüniň birnäçe dogan-garyndaşlarynyň bardygyny aýdýar.
“Beşiktaş” telekanalynyň habar bermegine görä, Özbiliz uçar Stambula gonmazdan öň keýpiniň gowy bolmandygyny, ýöne “hemme zadyň ugrunadygyny” görüp, gaty şat bolandygyny aýdýar.
Inkär
Özbiliziň “Spartak” Moskwa futbol toparyndan transfer edilmegi çekeleşiksiz geçmedi. Bu barada ilkibada 2015-nji ýylyň maý aýynda mälim edilipdi.
Russiýanyň mediasynyň habar bermegine görä Özbiliz “Spartagyň” türk asylly trenerini etniki diskriminasiýa esaslanýan şahsy kararlary kabul edýänlikde aýyplandan soň, agzalýan futbol kluby ony başga kluba satmak kararyna gelipdi.
Bu habarlar Osman imperiýasy döwründe 1.5 millon ermeniniň öldürilmeginiň ýüz ýyllygyna bagyşlanan ýatlama döwründe Ýerewan bilen Ankaranyň arasynda dörän çekeleşmeden soňra ýaýrady.
“Sport-Ekspress” gazetiniň habar bermegine görä, Özbiliz “Spartagyň treneri Ýakynyň agzalýan karary barada edil 2015-nji ýylyň 24-nji aprelinde, ýagny ermeni pidalarynyň 100- ýyllygyna bagyşlanyp Ermenistanda geçirilen ýatlama güni bilip galypdyr.
"Dogduk mekan"
Özbiliz soňra özüniň Ýakyn hakynda aýdanlaryny inkär etdi.
“Beşiktaş” telekanaly Özbiliziň Stambula gelmekden gaty hoşal bolandygyny we topardaky kärdeşleri bilen gowy gatnaşyklara garaşýandygyny habar berdi.
Selina Dogan atly ermeni asylly türk deputaty Özbilizi öz “Dogduk mekanynda” garşy aldy.
Dogan öz Facebook sosial sahypasynda Özbilizin gelmegi “ermeni we türk halklarynyň arasyndaky gatnaşygyň has-da güýçlenmegine” ýardam berer diýip umyt edýändigini ýazdy.
Özbiliz Ermenistanyň we Gollandiýanyň goşa raýaty bolup, 2012-nji ýyldan bäri Ermenistanyň milli futbol toparynyň agzasydyr. Ol mundan ozal Gollandiýanyň “Aýax” we Russiýanyň Krasnodardaky “Kuban” toparlarynda-da oýnapdy.


text:
Prezident Hosni Mubarek şenbe güni, hökümete garşy protestleriň 12-nji gününde öz ykdysady komandasy bilen duşuşdy.
Habar gulluklary Müsürdäki syýasy krizisiň ýurda 25-nji ýanwarda başlanan gozgalaňlardan bäri 3,1 milliard amerikan dollary möçberinde zyýan ýetirendigini ýazýarlar.
Protestçiler paýtagtyň merkezindäki Tahrir meýdanynda galmaklaryny dowam etdirýärler, ýöne olar asuda.
Oppozisiýa liderleri protestleriň Mubärek işden çekilýänçä dowam etjegini aýdýarlar.
Emma şenbe güninden beýläk esasy protestler ikinji hem bäşinji günler geçiriler.
“Al-Jazeera” telekanaly özüniň Kairdäki ofisine hüjüm edilendigini aýdýar. Azatlyk Radiosynyň iki habarçysy anna gününden bäri Kairde tussaglykda saklanýardy. Olar şenbe güni giçlik goýberildiler.


text:
Eýran liderleri dünýä döwletleri bilen geçiş ylalaşygynyň baglaşylmagyny gutlap çykyş etdiler.
Olar bu ylalaşygyň Eýranyň öz ýadro programmasynyň üstünde işlemek hukuklaryny ykrar edýändigini aýtdylar.
Eýranyň ýokary ruhy lideri aýatolla Ali Hameneýi ýekşenbe güni Ženewada gelnen ylalaşygyň progresi çuňlaşdyrmak üçin baza, esas bolup durýandygyny aýtdy.
Prezident Hassan Rohani konstruktiw gepleşikler we gepleşik geçirýän toparlaryň ýadawsyz tagallasy täze gözýetimleri açar diýdi.
Bu sözler dünýä döwletleri bilen Eýranyň arasynda bu ýurduň ýadro programmasy barada başlangyç ylalaşyga gelnenden soň aýdyldy.
5+1 topary, Britaniýa, Hytaý, Orsýet, ABŞ, Fransiýa we Germaniýa Eýranyň ýadro programmasynyň käbir aspektleriniň duruzylmagynyň ýerine halkara sanksiýalarynyň bir bölegini ýatyrmagy teklip edýärdiler.
Ýekşenbede bäşinji gününe giren gepleşikler Eýranyň uran baýlaşdyrmak hukugynyň ykrar edilmegini sorap aýak depmegi netijesinde petige diredi.


text:
Ýewropa Bileleşiginiň daşary işler ministrleri şu geljek duşenbe güni Eýranyň öz ýadro programmasyndan ýüz öwürmegi üçin oňa garşy sanksiýalary güýçlendirmegi mümkin.
Penşenbe güni Fransiýanyň daşary işler ministri Alen Jýuppe Parižde Awstraliýanyň daşary işler ministri Kewin Radd bilen duşuşygyndan soň: “Eýranyň režimini başga ugur boýunça ösmäge mejbur etmek üçin, biziň pikirimizçe, sanksiýalary güýçlendirmek gerek” diýip, çykyş etdi.
Ýakynda Halkara Atom agentligi Eýranyň ýadro programmasy baradaky dokladyny çap edenden soň, günbatar ýurtlary Eýrana gysyşlaryny güýçlendirýärler. Şol dokladda Eýranyň gizlin ýadro ýaragyny taýýarlaýan bolmagynyň mümkindigi aýdylýar. Tähran bu çaklamany inkär edýär.


text:
Hytaýly dissident Pekiniň basyşlary sebäpli şu aýyň ahyryna çenli uniwersiteti terk etmegi üçin Nýu-Ýork uniwersiteti tarapyndan özüne we onuň maşgalasyna basyş edilýändigini aýtdy.
Duşenbe güni ýaýradan beýanatynda Çen Guançen, Nýu-Ýork uniwersitetiniň özünden ýokary okuw jaýyny terk etmegini soramagy üçin oňa Hytaýyň kommunistik partiýasynyň “berk basyş” edendigini aýdýar.
Muňa garamazdan, Nýu-Ýork uniwersitetiniň metbugat wekili Çeniň aýyplamalaryny ret etdi.
Geçen ýyl kör aktiwist Çen Hytaýdaky öý tussaglygyndan gaçyp ABŞ-nyň Pekindäki ilçihanasyna barandan soň, ol iki ýurduň arasynda dartynly gatnaşyklaryň döremegine sebäp bolupdy.
Çen maşgalasynyň Hytaýda galan halatynda, olaryň howpsuzlygy barada alada edýändigini aýdan soň, Nýu-Ýork uniwersiteti onuň Birleşen Ştatlaryna ýerleşmegine kömek edipdi.


text:
Anna güni agşam, 18-nji martda Azat Ýewropa/Azatlyk radiosynyň Moskwadaky ofisiniň başlygynyň ýanyna, öýüniň ýanynda, iki sany erkek geldi.
Olar özlerini Orsýetiň NTV telekanalynyň žurnalistleri diýip tanatdylar we Azat Ýewropa/Azatlyk radiosynyň Rus gullugynyň «öňki hyzmatdaşlaryndan» alan maslahatlary esasynda maglumat gözleýändiklerini aýtdylar.
Ol erkekler, biri wideokameraly, ondan gaýta-gaýta öz girdejisi we, olaryň biriniň aýtmagyna görä, Moskwanyň içindäki we töweregindäki emläkleri barada soradylar. Olar ony AÝ/AR-a degişli fondalary öz şahsy maksatlary üçin ulanmakda aýypladylar.
Nenad Pejiç, AÝ/AR-nyň baş redaktory muny «Gorkuzmagyň ýigrenji mysaly» diýip atlandyrdy we «Orsýetdäki häkimiýetler biziň žurnalistik işimiz we üstünligimiz sebäpli bize garşy iş taýýarlaýana çalym edýär» diýdi.
Gazprom medianyň eýeçiligindäki NTV Orsýetdäki garaşsyz žurnalistlere, oppozisiýadaky žurnalistlere, raýat jemgyýetiniň aktiwistlerine garşy wejeralamak kampaniýalaryny geçirmekde giňden tanalýar.
Bu hadysa Kremliň propagandaçysy Dmitriý Kiselýowyň geçen hepde Azatlyk we Azat Ýewropa radiosynyň žurnalistlerini Orsýete garşy dil düwüşen içalylar hökmünde häsiýetlendirip efire beren telegepleşiginiň yz ýanyna gabat gelýär.
Kiselýow ol gepleşik mahalynda ABŞ-nyň halkara tele-radiogepleşikleri barada bir dokumetnal filmiň basym taýýar boljakdygyny habar berdi.
AÝ/AR-nyň Rus gullugy, Radio Swoboda Moskwa býurosyndan we Azat Ýewropa/Azatlyk radiosynyň Pragadaky baş edarasyndan iş alyp barýar.


text:
Beýik Britaniýa öz graždanlaryny häzirlikçe hereket edýän kommersiýa reýsleri ulanmak bilen eglenmezden Siriýany terk etmäge çagyrdy.
Britaniýanyň Daşary işler ministrligi, eger ýurtda zorluklar güýçlense, Damaskdaky ilçihananyň britan raýatlaryny alyp çykyp bilmezliginiň mümkindigini duýdurdy.
Şenbe güni tanklaryň we bronlanan tehnikanyň kömegi bilen Siriýada hökümet goşunlary ýurduň demirgazygynda Türkiýe bilen serhede golaý ýerleşýän uly bolmadyk Bdama şäherine girdi.
Adam hukuklaryny goraýjylaryň maglumatynda birnäçe jaýyň ýakylandygy, 70 adamyň tussag edilendigi habar berilýär.
Bdama ýakynda hökümet goşunlary bilen gozgalaňçylaryň arasynda çaknyşyk bolan Ýisr al-Şugur şäheriniň golaýynda ýerleşýär.
Ýisr al-Şugur şäherinden birnäçe müň adam häkimiýetleriň repressiýasyndan gorkup, Türkiýä gaçdy. Türk serhedinden geçen bosgunlaryň sanynyň 10 müňden geçendigi habar berilýär.
Türk serhedinden geçen bosgunlaryň sanynyň 10 müňden geçendigi habar berilýär.
Siriýada prezident Başar al-Assadyň iş başyndan çekilmegini talap edip, köpçülikleýin halk tolgunyşyklary başlanaly bäri ölenleriň sany 1,400 adamdan geçdi.
Prezident Başar al-Assadyň režiminiň oppozisiýanyň garşysyna alyp barýan repressiýalary ýurtda halkyň özgerişlere tarap ýykgyn etmegini saklap bilmez diýip, ABŞ-nyň Döwlet sekretary Hillari Klinton Londonda neşir edilýän arap dilindäki "Aşark al-Awsat" gazetinde çap edilen makalasynda ýazýar.
“Siriýanyň yza tarap ýoly ýok” atly makalada hökümete garşy proteste çykan demonstrasiýaçylara garşy zorluk ulanýan Siriýanyň prezidentiniň ýurtda başlanan üýtgetmeleri haýalladyp biljekdigi, emma ony ýok ederden ejizdigi bellenýär.
Özüni reformaçy edip görkezmek islän Başar al-Assadyň häzirki hereketleri bilen abraýyny ýitirýändigini Klinton ýazýar.


text:
16–18-nji sentýabr aralygynda Aşgabat şäherinde telearagatnaşyk, telemetriýa, habar beriş tilsimatlarynyň we teleradioýaýradyş enjamlarynyň «Türkmentel–2015» atly IX halkara sergisini we ylmy maslahatyny geçirmäge görülýän taýýarlyk barada hasabat berdi. Sergä daşary ýurtlardan gatnaşjaklaryň hatarynda hemra we öýjük aragatnaşygynyň iri operatorlary, dünýäniň meşhur önüm öndürijileri we beýleki degişli hünärmenler bar.
Häzirki wagtda Türkmenistanda aragatnaşyk ulgamyny toplumlaýyn ösdürmäge we döwrebaplaşdyrmaga uly üns berilýär. Pudaklaýyn halkara serginiň we maslahatynyň geçirilmeginiň türkmen kärhanalarynyň daşary ýurtly hyzmatdaşlary bilen özara bähbitli gatnaşyklary giňeltmekde hem-de halkara maglumatlar giňişliginde ýurdumyzyň eýeleýän ornuny pugtalandyrmakda ýene-de bir möhüm ädim bolar.


text:
30-31-nji maýda Türkmen halysynyň milli muzeýinde “Türkmen halysy-türkmeniň kalby” atly halkara sergisiniň hem-de onuň çäklerinde Türkmen halyşynaslarynyň bütindünýä jemgyýetiniň XV mejlisi geçiriler. Forumlar myhmanlary pudagyň Berkarar döwletimiziň bagtyýarlyk döwründe gazanan üstünlikleri bilen tanyşdyrar, şeýle hem hyzmatdaşlar bilen möhüm işewür duşuşyklary geçirmäge, özara bähbitli hyzmatdaşlyk meseleleri boýunça pikir alyşmaga mümkinçilik berer.
Döwletimiz milli halyçylygy ösdürmäge ägirt uly serişdeleri goýberýär. Berkarar döwletimiziň bagtyýarlyk döwründe halyçylyk däpleri döwrebap esaslarda ösdürilýär. Biziň ýurdumyz pudaklaýyn düzümleri döwrebaplaşdyrmak, dokma we haly önümleriniň dünýä bazarlarynda ýerlenilýän möçberlerini artdyrmagyň toplumlaýyn maksatnamasynyň çäklerinde alnyp barylýan işleri dowam etmegiň wajypdygyny belledi.
Halyçylyk türkmen halkynyň gadymy sungatlarynyň biridir, onuň umumadamzat medeniýetiniň genji-hazynasyna goşan bahasyna ýetip bolmajak goşandy bardyr. Bu sungaty ösdürmegiň, gadymy halylaryň nusgalaryny dikeltmegiň, täze eýýamyň ruhuny beýan edýän täsin haly eserlerini döretmegiň halyçylaryň häzirki nesilleriniň esasy wezipeleriniň biri bolup durýar.


text:
Demirgazyk Koreýa özüniň Birleşen Ştatlaryň territoriýasyna baryp ýetýän raketalarynyň bardygyny yglan etdi.
Bu ýurduň resmi habar gullugy duşenbe güni Milli goranyş komissiýasynyň sözçüsine salgylanyp, şeýle duýduryşyň berlendigini aýtdy.
Sözçi Demirgazyk Koreýanyň harbylarynyň garşydaş ýurt bolan Günorta Koreýa, şeýle-de Ýaponiýa, Guam we ABŞ topraklaryna zarba urup biljek strategiki raketa güýçleriniň bardygyny aýtdy.
Bu beýanat Günorta Koreýa ýekşenbe güni Birleşen Ştatlar bilen öz ballistik raketalarynyň ýetýän aralygyny 300 kilometrden 800 kilometre çenli uzaltmak barada ylalaşyk baglaşandygyny aýdandan soň edildi.
Demirgazyk Koreýanyň şeýle uzak aralyga ýetýän raketalary üstünlikli synag edenligine hiç hili subutnamanyň ýokdugy aýdylýar.


text:
Saglygy saklaýyş barada Londonda çap edilýän žurnalyň täze hasabatyna görä, dünýäde uly ýaşlylaryň üçden bir bölegi fiziki taýdan aktiw däl we ýylda 5 million adam az hereket edýändigi üçin ölýär. Bu görkeziji çilimden ölýänleriň sanyndan hem ýokarydyr.
Londonda çap edilýän dünýä belli “The Lancet” žurnalynyň täze hasabatyna laýyklykda, 15 we ondan uly ýaşlylaryň her 10-syndan 3-si hepdelik fiziki işjeňlik baradaky iň esasy maslahatlary ýerine ýetirmeýärler. Şeýle adamlaryň dünýädäki sanynyň 1,5 milliard adama deňdigi habar berilýär.
Täze hasabatda 13 we 15 ýaşlylaryň her 5-sinden 4-siniň gündelik maşklary ýerine ýetirmeýändiginiň uly alada goýýandygy aýdylýar.
“The Lancet” žurnaly bu problemany “epidemiýa” diýip häsiýetlendirýär. Onuň hasabatyna görä, her bir adam her hepdede azyndan 5 gezek 30 minutdan döwrebap fiziki hereket etmeli ýa-da hepdede 3 gezek 20 minutdan işjeň hereket etmeli. Ýa bolmasa-da bulary gezekleşdirmeli.
Döwrebap fiziki herekete çalt-çaltdan ýöremek, tigir sürmek ýa-da bagda işlemek girýär. Emma çyplaň eşikde ylgamak we ýüzmek işjeň fiziki herekete girýär.
Süňkleriň, myşsalaryň, ýüregiň we beýleki organlaryň sagdyn işlemegi üçin adamyň bedeni fiziki taýdan işjenlige mätäç.
Soňky ýyllarda adamlaryň gündelik fiziki hereketleri ýerine ýetirmegi azaldy. Aýratyn-da Beýik Britaniýa we ABŞ ýaly ösen ýurtlarda semizlik uly probelma öwrüldi. Emma bu problema kän bir baý bolmadyk ýurtlarda hem ösýär. Çünki adamlar köp wagtyny maşynlarda we kompýuterleriň öňünde geçirýärler.
Fiziki taýdan az hereket etmek ýaşyň ulaldygyça ösýär we şeýle ýagdaý erkeklere garanda zenanlaryň arasynda has giň ýaýran.
Adamlaryň fiziki taýdan işjeň bolmazlygy olaryň saglyk problemalary, şol sanda ýürek keseli, süýjülik keseli, göwüs we ýogyn içegedäki rak keseli bilen baglanyşykly bolmagy mümkin.
“The Lancet” žurnalynyň hasabatyna laýyklykda, 2008-nji ýylda dünýäde ölen 57 million adamyň 5,3 milliondan gowragynyň aradan çykmagyna fiziki taýdan az hereket etmekleri sebäp bolupdyr.
Serbiýada ölenleriň 18 prosentden gowragynyň, Yrakda ölenleriň 15 prosentiniň ölümine fiziki taýdan işjeň hereket etmändigi sebäp bolupdyr. Emma olaryň sany Gürjüstanda 6 prosent, Orsýetde 5,6 prosent we Ukrainada 5 prosent çemesidir.
“The Lancet” žurnalynyň hasabatyna görä, fiziki taýdan az hereket etmegiň 10 prosent azalmagynyň her ýylda 500 müňden gowrak adamynyň ölüminiň öňüni almagy mümkin.


text:
Türkmenistanyň Ministrler Kabinetiniň giňişleýin mejlisi geçirildi
Hormatly Prezidentimiz Gurbanguly Berdimuhamedow 2017-nji ýylda ýurdumyzyň öňünde durýan ileri tutulýan wezipeleri kesgitledi
2016-njy ýylda 138 ikitaraplaýyn resminamalara gol çekildi
Hormatly Prezidentimiz Gurbanguly Berdimuhamedow BMG-niň Türkmenistandaky hemişelik utgaşdyryjysyny kabul etdi
Türkmenistanyň Prezidenti Pakistanyň Adatdan daşary we Doly ygtyýarly ilçisini kabul etdi
Bütin ýurdumyz maşka çykýar
Döwlet howpsuzlyk geňeşiniň mejlisinde 2016-njy ýylda harby we hukuk goraýjy edaralaryň alyp baran işleriniň netijeleri seljerildi
Türkmenistanyň Prezidenti söweşjeň baýdaklary gowşurdy
Türkmenistanyň Döwlet migrasiýa gullugynyň işgärlerine güwänamalar gowşuryldy
Türkmenistanyň Prezidenti Gurbanguly Berdimuhamedow: Sagdynlygyň we ruhubelentligiň ýyly - beýik maksatlara tarap
Türkmenistanyň Prezidenti täze ýylyň öňýanyndaky baýramçylyk dabaralaryna gatnaşdy
Türkmenistanyň Döwlet migrasiýa gullugynyň Balkan welaýaty boýunça müdirliginiň Etreketrap bölüminiň täze binasynyň we gulluk ýaşaýyş jaýynyň açylyş dabarasy.
Türkmenistanyň Döwlet migrasiýa gullugynyň harby gullukçylary üçin niýetlenen gulluk ýaşaýyş jaýynyň açylyş dabarasy boldy.
Hormatly Prezidentimiz Gurbanguly Berdimuhamedow Baş arçanyň ýanyndaky dabaralara gatnaşdy
Hormatly Prezidentimiz Türkmenistanyň Söwda-senagat edarasynda gurnalan Täze ýyl baýramçylyk çäresine gatnaşdy
Kik-boksing boýunça Türkmenistanyň açyk çempionaty
Türkmenistanyň Raýat Awiasiýasynyň Halkara Guramasynyň Açyk Açarlar Direktoriýasyna goşulmagy barada
Türkmen Döwlet gurjak teatrynda Türkmenistanyň Döwlet migrasiýa gullugy tarapyndan guralan Täze ýyl mynasybetli çagalar üçin baýramçylyk çäresi geçirildi
- Türkmenistanyň raýatlarynyň Türkmenistana gelmeginiň we ondan gitmeginiň tertibi
- Daşary ýurt raýatlarynyň Türkmenistana gelmeginiň we ondan gitmeginiň tertibi
- Daşary ýurt raýatlaryny hasaba almak
- Daşary ýurt döwletlerine gidýän Türkmenistanyň raýatlarynyň şol döwletlerde berjaý etmeli düzgünleriniň tertibi hem-de adam söwdasynyň pidalaryndan ägä bolmak barada
Türkmenistanyň Döwlet migrasiýa gullugy
Türkmenistanyň Döwlet migrasiýa gullugy Türkmenistanyň migrasiýa ulgamyny düzgünleşdirmek, migrasiýa babatdaky döwlet syýasatynyň durmuşa geçirilmegini, Türkmenistanyň migrasiýa meseleleri boýunça halkara borçnamalarynyň berjaý edilmegini üpjün edýän döwlet dolandyryş gullugy bolup durýar.
Ol Türkmenistanyň Prezidentiniň 2003-nji ýylyň 21-nji fewralynda çykaran 6133 belgili karary esasynda Türkmenistanyň Daşary ýurt raýatlaryny hasaba alyş döwlet gullugy ady bilen döredildi. Gulluga Türkmenistana gelýän daşary ýurt raýatlarynyň giriş-çykyşyny hasaba almak, olaryň ýurduň çäginde bolýan salgylary boýunça hasabatyny ýöretmek, olara Türkmenistana gelmek-gitmek üçin wiza, ýaşamak üçin ygtyýarnama, ýurduň çäginde işlemäge rugsatnama resmileşdirmek ýaly wezipeler ýüklenildi.
Gulluk 2004-nji ýyldan başlap türkmen raýatlarynyň ýurduň Döwlet serhedinden giriş-çykyşyny hasaba almak, 2005-nji ýyldan başlap, Türkmenistanyň raýatlygyna kabul etmek, Türkmenistanyň raýatlygyna dikeltmek, Türkmenistanyň raýatlygyndan çykmak boýunça resminamalary kabul etmek we olary taýýarlamak, Türkmenistanyň raýatlaryna daşary ýurda hemişelik ýaşamaga göçüp gitmek üçin rugsatnamalary resmileşdirmek bilen bagly işleri hem ýerine ýetirmäge başlady.
2008-nji ýylyň 17-nji aprelinde Türkmenistanyň Daşary ýurt raýatlaryny hasaba alyş döwlet gullugynyň ady Türkmenistanyň Döwlet migrasiýa gullugy diýlip üýtgedildi. 2008-nji ýylyň iýulyndan başlap, Gulluga ýene bir täze wezipe: Türkmenistanyň raýatlaryna biometrik maglumatly pasport resmileşdirmek wezipesi ýüklenildi.


text:
Kairde Müsüriň howpsuzlyk güýçleri yslamçylaryň iki sany protest lagerine hüjüm etdiler. Wakada ençeme adamyň öldürilendigi aýdylýar.
Gürrüňi gidýän protest lagerleri häkimiýetden çetleşdirilen prezident Muhammad Morsiniň tarapdarlary tarapyndan gurnalypdy. Morsi 3-nji iýulda harbylar tarapyndan häkimiýetden agdarylyp, şondan bäri tussaglykda saklanylýar.
Howpsuzlyk güýçleri çarşenbe güni ir bilen harby tehnikanyň we buldozerleriň goldamagynda protestçileriň lagerine girdiler. Howpsuzlyk güýçleriniň esgerleriniň protestçilere garşy göz ýaşardyjy gazy we söweş oklaryny ulanandyklary aýdylýar.
Müsüriň Içeri işler ministrligi Nahda meýdançasyndaky bir lageri “doly gözegçilige” alandygyny habar berýär.
Protestçiler meýdançadan zor bilen çykarylanda, ”Allahu ekber!”, ýagny “Alla beýikdir!” diýen şygary gygyrmagy dowam etdiripdirler.
Howpsuzlyk güýçleri Rabaa al-Aldawiýa metjidiniň golaýyndaky lageri dargatmakçy bolanda, protestçiler olara gaýtawul beripdiler. Maglumata görä, howpsuzlyk güýçleri daş zyňýan protestçilere garşy söweş oklary bilen ot açypdyrlar.
Protestçileriň bu lagerinde “Musulman doganlar” hereketiniň ençeme lideri hem bardy. 3-nji iýulda häkimiýetden çetleşdirilen Morsi bu hereketiň iň öňdebaryjy wekilleriniň biridir.
Ölenler
Adam ýitgileri barada dürli-dürli maglumatlar gowuşýar. Şaýatlar azyndan 15 adamyň öldürilendigini aýdýarlar. “Musulman doganlar” heläk bolanlaryň 100-den geçýändigini öňe sürýärler. Ölenleriň sany barada häzirlikçe hiç hili resmi tassyklama berilmeýär. Içeri işler ministrligi protestçileriň ölendigi baradaky maglumatlary inkär etdi.
“Musulman doganlar” hereketi müsürlilere ýüzlenip, “gyrgyny duruzmak üçin” köçelere çykmaga çagyrdy.
Döwlet telewideniýesi 200-den gowrak adamyň tussag edilendigini habar berdi. Ýurtda demirýol gatnawy togtadyldy. Aýdylmagyna görä, bu Morsiniň tarapdarlarynyň Kaire gelmeginiň öňüni almak üçin edilen çäredir.
Çarşenbe güni Müsüriň Minýa we Assiut şäherlerinde yslamçylar bilen howpsuzlyk güýçleriniň çaknyşandygy barada maglumatlar gelip gowuşýar.
Çarşenbe güni Ýewropa Bileleşigi Müsüriň resmilerini sabyrlylyga çagyrdy.


text:
Nasistik lagerde sakçy bolup işlän, şeýle-de 27,900 ýewreýiň öldürilmegine hemaýat beren Jon Demýanýugyň tussaglyga höküm edilmegine garamazdan, Germaniýanyň sudy ony azatlyga goýbermek boýunça höküm çykardy.
Demjanjuk nasistleriň “Sobibor” atly ölüm lagerinde ýewreýleri öldürmäge kömek berendigi üçin bäş ýyl türme tussaglygyna höküm edildi. Emma onuň gaýdyşan ýaşy onuň azatlyga goýberilmegine sebäp boldy. Häzir Demýanýuk 91 ýaşynda.
Ýarym ýyllap dowam eden bu sud diňlenişigi geçen 2-nji Jahan urşunda bolup geçen nasistik jenaýatlar bilen bagly seredilýan sud işleriniň ahyrkylarynyň biridir.


text:
BMG-niň ýadro meseleler boýunça edarasy Eýranyň ýadro programmasynyň harby ukybyny derňemek boýunça barlaglarynda “çäkli” netije gazanandygyny we Tähran tarapyndan has uly hyzmatdaşlyga zerurlygyň bardygyny aýdýar.
Atom energiýasy boýunça halkara agentliginiň baş müdiri Ýukiýa Amanonyň 23-nji martda Waşingtonda geçirilen konferensiýada aýtmagyna görä, Tähran öz ýadro programmasyny saklaýan geçiş ylalaşygyny durmuşa geçirmek üçin agentlik bilen hyzmatdaşlyk edipdir, emma Eýranyň ýadro serişdeleriniň bolup biljek harby ukybynyň möçberini anyklamak üçin synanyşyklarda kynçylyklar bolupdyr.
BMG-niň Atom energiýasy boýunça halkara agentligi Eýranda ýadro ýaragyny döremek üçin ulanylyp bilinjek partlaýjy serişdeleriň synalmagy baradaky çaklamalary barlaýar. Agentligiň işi Eýranyň dünýäniň alty ýurdy bilen gepleşikleri bilen bir wagtda alnyp barylýar.


text:
BMG-niň baş sekretary Ban Ki-mun Ugandada Rwanda gyrgynçylygynda günälenýän Idelfonse Nizeýimananyň ele salynmagyna ýokary baha berdi.
Rwandanyň Aňtaw gullugynyň öňki başlygy Nizeýimana 1994-nji ýyldaky gyrgynçylygy guramakda aýyplanýar.
Şonda 100 günüň dowamynda etniki tutsilerden we syýasy aram hutulardan 800 müň çemesi adam öldürilipdi.
Ugandanyň hökümet sözçüsi Fred Opolot Nizeýimananyň duşenbe güni Kampalada ele salnandygyny aýtdy.
Nizeýimana Rwanda boýunça Halkara jenaýat tribunalynyň ýerleşýän ýerine, Tanzaniýanyň Aruşa şäherine iberildi.


text:
Anna güni Hytaýyň mediasy ýurduň Sanmenksiýa şäheriniň golaýynda pirotehniki enjamlary alyp barýan bir ýük maşynda ýüze çykan partlama zerarly azyndan 8 adamyň ölendigini habar berýär.
Başda Hytaýyň milli radiosy bu wakada ölenleriň sanynyň 26-dygyny habar beripdi. Maglumata görä, ýük maşynda ýüze çykan güýçli partlama zerarly onuň ýerleşýän transport köprüsine-de uly zyýan ýetipdir.
Köprüniň ep-esli böleginiň weýran bolmagy sebäpli, käbir ulaglaryň-da köprüden onlarça metr aşak, gury ýere gaçandyklary habar berilýär.


text:
Türkmenistanyň Prezidenti Gurbanguly Berdimuhamedow Türkiýe Respublikasynyň Prezidenti Rejep Taýyp Ärdogany hem-de Türkiýe Respublikasynyň Premýer-ministri Ahmet Dawutogluny ýurtda geçirilen umumy saýlawlaryň üstünlikli tamamlanmagy we şol saýlawlarda Adalat we galkynyş partiýasynyň uly üstünlik gazanmagy mynasybetli tüýs ýürekden gutlady.
Türkmen döwletiniň Baştutany Türkiýe Respublikasynyň ýolbaşçylaryna berk jan saglyk, bagtyýarlyk we işlerinde uly üstünlikleri gazanmagy, Türkiýäniň doganlyk halkyna bolsa öňe gitmegi we gülläp ösmegi arzuw etdi.